KALAU TUN M BOLEH DISUBAHATKAN DALAM KERUGIAN FOREX, APAKAH NAJIB TIDAK
HARUS DIKAITKAN DENGAN HILANGNYA TANAH FELDA?

 Tiada siapa boleh setuju dan reda tanah milik Felda terlepas ke tangan pihak lain, tidak kira siapa pun dalang atau pihak yang bertanggungjawab melakukannya, lebih-lebih lagi jika ia dilakukan secara curang dan berunsurkan wang.

 Kehilangan tanah bukan saja bermaksud Felda kehilangan wang, tetapi juga bererti mereka sudah kehilangan maruah dan jaminan masa depan.

 Sebab itu dalam kes tanah Felda di Jalan Semarak yang menjadi isu hangat sekarang ini, ia semestinya disiasat dengan telus, menyeluruh dan tidak berpilih-pilih.

 Demi keadilan dan kesamarataan dalam mentafsir dan melaksanakan undang-undang, kehilangan tanah Felda di Jalan Semarak ini tidak dapat tidak mesti mengambil kira kes kehilangan wang dalam urusniaga forex yang berlaku lebih 30 tahun lalu  sebagai rujukannya

 Dalam hasil laporan RCI forex, selain Gabenor Bank Negara ketika itu, Allahyarham Jaafar Hussein dan Nor Mohamed Yakcop yang dipersalahkan, bekas Perdana Menteri, Tun Mahathir Mohamad dan dua bekas Menteri Kewangan, Daim Zainuddin dan Anwar Ibrahim juga turut diletakkan beban kesalahan kerana didakwa bersubahat dengannya.

 Realitinya, meskipun Tun Mahathir adalah orang yang secara khususnya difahami umum sebagai subjek yang mahu dipersalahkan atas kerugian tersebut, kedudukan beliau ketika itu hanyalah sebagai Perdana Menteri dan pengerusi mesyuarat kabinet sahaja.

 Dalam kes Felda pula, Najib bukan saja sebagai Perdana Menteri, tetapi juga yang mengawasi dan memantau Felda sejak beliau menjadi Timbalan Perdana Menteri lagi atas alasan agensi yang ditubuhkan oleh arwah bapanya, Tun Razak itu sangat dekat di hatinya.

 Tetapi, sedarkah kita bahawa sejak Felda berada di bawah jagaan dan dagu Najiblah, agensi itu makin kacau-bilau, berkecamuk, penuh skandal serta wang simpanannya semakin berkurangan.

 Apa yang berlaku berkaitan tanah Felda di Jalan Semarak ini hanyalah rentetan daripada pelbagai masalah sebelum ini seperti pembelian hotel dan hartanah mewah sama ada di dalam dan luar negara, pengambilalihan ladang milik Peter Sondakh, rakan Najib sendiri dengan harga melebihi nilai pasaran, pelaburan dalam projek-projek rugi, kegemaran membeli syarikat luar negara dan 1001 macam keributan lainnya lagi.

 Kenapakah dalam masa Najib menjaga Felda dan mengatakan agensi tersebut sangat dekat di hatinya, tetapi semakin banyak masalah, kerugian dan kehilangan wang yang berlaku?

 Ibarat kalau kita sayang dan meletakkan seseorang itu dekat di hati kita, logiknya tentulah penjagaan, perhatian dan kasih sayang yang berlebih-lebihan akan sentiasa kita dicurahkan.

 Tetapi, sementara hanya Najib satu-satunya pemimpin UMNO yang pernah mengatakan Felda dekat di hatinya, sebaliknya makin diperah dan dijahanamkannya pula agensi yang bertunjangkan titik peluh peneroka itu.

 Atas sebab itu, bukan saja kehilangan tanah, tetapi apa juga perbuatan mengambil kesempatan dan tidak amanah berkaitan harta dan wang Felda tidak harus begitu juga dihalalkan perbuatannya.

 Jika dalam kes kerugian forex yang dikendalikan oleh Bank Negara, Tun Mahathir boleh  dipersalahkan atas dakwaan bersubahat, meskipun Bank Negara bukan di bawah jagaannya, ikut logiknya Najib lebih patut paling awal disiasat dan diambil keterangan dalam siasatan mencari kebenaran berkaitan tanah Felda yang hilang itu

 Bagaimana Najib yang meletakkan Felda di bawah dagunya, ada wakil JPM dan Kementerian Kewangan di dalamnya, malah beliau sendiri biasanya akan mempengerusikan mesyuarat dengan Felda dua atau tiga bulan sekali, tetapi masih juga tanah boleh lesap begitu saja?

 Apakah betul Najib tidak tahu menahu langsung tentang pengeluaran “surat kuasa penuh” dan berpindah-miliknya tanah Felda tersebut kepada pihak lain?

 Kiranya beliau mengetahuinya lebih awal, mengapakah Najib hanya mengarahkan siasatan segera selepas perkara itu didedahkan oleh media?

 Kalau beliau tidak tahu-menahu pula, apakah peranannya dalam memantau Felda selama ini dan adakah tidak pernah sesiapa, termasuk wakil JPM dan Kementerian Kewangan melaporkan sesuatu yang mencurigakan kepadanya sebelum ini?

 Di mana mahu kita dielakkan Najib daripada dakwaan bersubahat, sedangkan ruang untuk beliau mengetahui lebih banyak dan lebih luas mengenai Felda jauh lebih terbuka berbanding peranan Tun Mahathir dalam kerugian forex yang mana Bank Negara bukan di bawah jagaannya?
Yang lebih malang adalah jika perkara itu hanya mampu didedahkan 30 tahun akan datang, sedangkan ruang untuk mencari kebenarannya sekarang sedang terbuka dan beradadi depan mata.
(ShahbudinHusin 25/12/2017)

0

0

votes
Article Rating
Kongsikan artikel ini


SAMPAI MASANYA PENEROKA FELDA PERLU BERANI BERUBAH

 Menurut beberapa kenalan di tanah rancangan Felda, isu tergadainya tanah milik agensi itu di Jalan Semarak, Kuala Lumpur yang didedahkan baru-baru ini telah menjadi perbualan hangat di kalangan penghuninya.

 Mereka bukan saja memperkatakannya di kedai-kedai kopi atau dalam perbualan sesama sendiri, malah bagi yang memiliki telefon pintar turut berpeluang menatap pelbagai berita dan video lain berkenaan perkara itu.

 Secara mudahnya, rata-rata berasa marah, kecewa dan sakit hati dengan apa yang berlaku itu. Ramai peneroka merasakan titik peluh mereka langsung tidak dihargai lantaran satu demi satu episod duka berlaku dalam Felda yang secara tidak langsung merugikan mereka.

 Meskipun dikhabarkan usaha sedang dilakukan untuk mengembalikan semula tanah tersebut kepada dakapan Felda, ramai yang percaya kalau pun berjaya dilakukan, ia tentulah tidak percuma. Mahu tidak mahu, kerugian dana Felda tetap akan berlaku juga akhirnya.

 Namun demikian, dalam menerima pelbagai catatan duka itu, apakah sikap dan pendirian peneroka Felda sebenarnya?

 Apakah perasaan marah, kecewa dan sakit hati itu akan berkekalan sehingga ke peti undi atau segera hilang apabila datang pujuk rayu yang disertai sedikit buah tangan seperti tahun-tahun dahulu?

 Undi peneroka Felda menjadi penentu kepada 54 daripada 222 kawasan Parlimen di seluruh negara. Daripada jumlah itu, hanya empat atau lima kawasan yang berjaya ditembusi oleh pihak lawan.

 Bermakna, sebagaimana pentingnya Sabah dan Sarawak yang  dikatakan sebagai simpanan tetap kepada kelangsungan hayat politik BN, kedudukan peneroka Felda juga tidak kurang mustahaknya.

 Tanpa sokongan peneroka Felda yang kekal setia sejak dulu, barangkali sudah lama UMNO dan BN kehilangan kuasanya serta tinggal sejarah semata-mata.

 Meskipun setia sepanjang masa,  kesetiaan peneroka itu tidak dibalas dengan sewajarnya oleh UMNO dan BN. Madu yang diberi, racun yang sering dijadikan balasan.

 Sejak 2003 hinggalah sekarang apabila Felda diletakkan dibawah jagaan Najib, satu demi satu episod duka, kerugian dan kehilangan wang berlaku dalam agensi itu.

 Penyenaraian FGV, pembelian pelbagai hartanah dan hotel di dalam serta luar negara, pengambilalihan syarikat, menjadi lubuk orang-orang politik membuat wang dan terbaru tanahnya berpindah tangan kepada sebuah syarikat swasta, semua itu adalah antara rentetan duka yang berlaku dalam Felda sehingga tabungan yang dulunya dikatakan berjumlah hampir RM7 bilion, tetapi kini dikatakan hanya tinggal kira-kira RM200 juta saja lagi.

 Kenapakah semua ini hanya berlaku ketika Felda berada di bawah jagaan Najib dan tidak pada waktu-waktu sebelumnya?

 Jika dulu Felda berada di bawah sebuah kementerian, tetapi kini dengan diletakkan dibawah Jabatan Perdana Menteri sejak 2003, ikut logiknya agensi itu tentulah lebih berkembang, lebih untung dan lebih banyak simpanan dalam tabungannya.

 Hairannya, makin berada di bawah naungan TPM dan kini PM, makin rugi, makin kelam-kabut dan makin banyak wang serta harta miliknya yang lesap.

 Lantaran itu, apa yang berlaku dalam kes tanah Felda di Jalan Semarak ini harus dilihat dalam konteks yang lebih luas oleh para peneroka.

 Ia bukan lagi harus dilihat sebagai salah Isa Samad, Shahrir Samad, Lembaga Pengarah, Pengarah Besar, CEO, sipolan itu atau sipolan ini, tetapi lebih merupakan salah Najib, UMNO dan BN.

 Semua yang berkedudukan dan diberikan jawatan, adalah sama ada melalui kehendak Najib atau restu beliau yang diperolehinya melalui kuasa UMNO dan BN yang antara penyumbang kemenangan itu ialah peneroka sendiri.

 Segala kemelut dan skandal yang berterusan dan silih berganti berlaku dalam Felda adalah kerana peneroka menjadi kelompok yang terlalu akur dan setia kepada UMNO dan BN.

 Selagi begitu sikap mereka, selagi itulah mereka hanya menjadi bahan mainan semata-mata.

 Dengan itu, peneroka harus berani berubah. Jangan biarkan maruah dipersetankan dengan sebegitu mudah. Episod malang Felda dan harapan ia kembali menjadi institusi unggul kebanggaan masyarakat hanya dapat dicapai jika peneroka sedia berubah dan tidak lagi akur serta setia kepada UMNO dan BN sebagaimana sikap yang ditunjukkan selama ini.

 Lihat saja kelompok lain, pengundi bukan Melayu atau mereka di Sabah dan Sarawak misalnya, semakin berani mereka menunjukkan kecenderungan ke arah perubahan, makin banyak nikmat dan keberuntungan yang diperolehi, jauh sekali untuk dipermain-main serta dibuli.
(ShahbudinHusin 26/12/2017)

0

0

votes
Article Rating
Kongsikan artikel ini


APA NASIB ISA SAMAD KALI INI?

Menurut apa yang dinyatakan oleh Timbalan Ketua Polis Negara, Noor Rashid Ibrahim, bekas Pengerusi Felda, Isa Samad akan dipanggil minggu depan bagi diambil keterangannya berhubung kehilangan tanah agensi itu di Jalan Semarak, Kuala Lumpur.
“Siasatan awal mendapati Isa adalah individu penting yang boleh membantu siasatan dalam kes tanah Felda tersebut.
“Beliau adalah Pengerusi Felda ketika itu dan ada kaitan dengan keputusan yang telah dibuat, maka beliau mesti disiasat,” katanya lagi.
Sebelum ini, berhubung siasatan SPRM berkaitan pembelian hotel Felda di London dan Kuching yang didakwa melebihi harga pasaran, beliau sudah pun ditahan reman selama lima hari oleh agensi penguatkuasa anti rasuah tersebut.
Tetapi, sehingga kini tiada khabar berita mengenai perkembangan kes tersebut dan difahamkan SPRM masih memerlukan lebih banyak bukti untuk tindakan seterusnya.
Bagaimana nasib Isa kali ini dan untuk itu, mari kita meneka-neka apakah yang bakal menimpanya pada minggu depan nanti?
Adakah beliau hanya akan diambil keterangannya untuk beberapa jam dan kemudian dilepaskan?
Apakah selepas diambil keterangan, siasatan akan diteruskan dengan  beliau disambung untuk ditahan reman bagi beberapa hari lagi?
Mungkinkah juga selepas keterangannya diambil atau ditahan reman itu,  pendakwaan akan dengan pantas menyusul selepasnya?
Yang mana satu paling mungkin agaknya?
(ShahbudinHusin 27/12/2017).

0

0

votes
Article Rating
Kongsikan artikel ini


APA PUN PENYUDAHNYA, ISU TANAH FELDA TETAP UNTUNGKAN TUN M DAN PAKATAN
HARAPAN

Semua pihak kini ternanti-nanti apakah kesudahannya berhubung isu tanah Felda yang dikatakan telah berpindah milik ke tangan pihak lain setelah Najib Razak mengarahkan siasatan serta-merta dan kemudian pihak polis menubuhkan pasukan petugas khas berkenaan dengannya.
Apakah bekas Pengerusi Felda, Isa Samad akan ditahan sekali lagi setelah dalam kes pembelian hotel di London dahulu beliau sudah pun direman selama lima hari oleh SPRM?
Selain Isa Samad, adakah pegawai-pegawai tinggi Felda turut akan ditahan dan direman?
Bagaimana dengan pemilik syarikat yang memindahkan tanah Felda itu menjadi miliknya, apakah beliau pun akan ditahan sama?
Dalam sekian banyak perbualan, sama ada dengan mereka yang berada dalam UMNO atau Pakatan Harapan, rata-ratanya percaya bahawa Isa Samad akan ditahan sekali lagi dalam kes ini.
Kata mereka, Isa Samad akan ditahan bukan saja untuk menunjukkan Ahli Parlimen Jempol itu yang bersalah, sesuai dengan kecenderungan yang ditunjukkan oleh Pengerusi Felda, Shahrir Samad dan Timbalan Menteri di Jabatan Perdana Menteri yang menjaga agensi tersebut, Razali Ibrahim dalam sidang akhbar mereka baru-baru ini, malah untuk menunjukkan UMNO dan kerajaan pimpinan Najib benar-benar serius dalam menangani rasuah serta penyelewengan.
Langkah itu dikatakan perlu untuk Najib menghadapi PRU 14 akan datang di sebalik timbunan isu dan skandal lain yang berkaitan diri, keluarga dan kepimpinnanya selama ini.
Dalam erti kata lain, penahanan Isa semata-mata sebagai “kambing hitam”  menjelang PRU 14 dan kesnya selepas itu tentu saja bergantung kepada sama ada BN kekal berkuasa lagi atau sebaliknya.
Jika dengan dikambing-hitamkan itu mampu membuatkan Najib, UMNO dan BN mengekalkan kuasanya, kebarangkalian Isa dibebaskan selepas itu adalah tinggi.
Tetapi, ia akan membuatkan imej Isa sudah pun dikotori serta tidak mampu dipulihkan lagi.
Bagaimanapun, risiko yang menanti Isa akan menjadi lebih besar jika Pakatan Harapan berjaya menumbangkan BN kerana kerajaan baru nanti pasti akan bersungguh-sungguh memastikan kes itu berjaya sehingga ke peringkat sabitan hukuman.
Dalam hal ini, menahan dan seterusnya mendakwa Isa, meskipun dilihat mampu melonjakkan nama Najib, tetapi ia juga boleh jadi akan menjadi senjata yang memakan diri kepada UMNO dan BN, malah mungkin memangsakan Isa.
Ini kerana Isa adalah kawan rapat Najib, beliau juga dilantik oleh Najib, Felda sendiri terletak di bawah jagaan Najib dan penahanan atau pendakwaan kepada Isa akan secara langsung mengaitkan nama Najib sama.
Tidak mungkin Najib tidak tahu langsung apa yang berlaku dalam Felda?
Dalam konteks yang bertentangan pula, apakah Isa hanya akan menyerah saja apabila sedar dirinya akan “dikambing-hitamkan” oleh Najib, UMNO dan BN?
Mungkinkah Isa akan melawan dengan mendedahkan pelbagai isu dan campurtangan lain yang melibatkan Najib atau Seri Perdana dalam pelbagai urusan dalam Felda?
Burung-burung yang berkicau sudah pun mula memberi khabar bahawa isu tanah ini bukanlah letupan terakhir apa yang disebut sebagai skandal yang meletus dalam Felda, malah dikatakan ada beberapa kes lagi mungkin akan terdedah selepas ini.
Sediakah Najib menghadapi segala  kemungkinan itu?
Berdasarkan hakikat itu, tidak mustahil isu tanah Felda ini akhirnya akan senyap begitu saja kerana kebimbangan Najib terhadap kesan lebih besar akan menimpanya dalam pilihanraya nanti.
Apa pun, oleh kerana Felda ini terkait secara langsung dengan Najib, sama ada menahan dan mendakwa Isa atau menjadikan kes tanah itu senyap begitu saja, ia tetap merugikan UMNO dan BN.
Menahan dan mendakwa Isa akan menyerlahkan lagi hakikat busuknya wajah kepimpinan UMNO dan BN selama ini,  di sebalik timbunan kebusukan lain yang cuba disembunyikan dan diberi pelbagai semburan pewangi.
Sudah tentu jika faktor itu yang menjadi sebab rakyat menolak UMNO dan BN, yang paling terkesan ialah “kepala bapaknya” iaitu Najib sendiri.
Sementara melepas dan tiada apa-apa tindakan diambil terhadap Isa, setelah UMNO sendiri yang menghebohkannya, tanggapan ramai adalah Najib hanya cuba bermain wayang dengannya.
Apa pun sudahnya kes tanah Felda ini,  yang untung akhirnya ialah Tun Mahathir yang mahu menumbangkan Najib dan Pakatan Harapan yang bakal menggantikan BN selepas pilihanraya nanti.
Sama ada Isa kena atau tak kena, sokongan pengundi kepada BN pasti akan merosot dengan teruknya.
Mungkinkah semua ini merupakan petunjuk Tuhan yang menandakan akan berakhirnya pemerintahan UMNO dan BN?
(ShahbudinHusin 27/12/2017).

0

0

votes
Article Rating
Kongsikan artikel ini


SELAIN 1MDB, ISU TANAH FELDA AKAN MEMUDAHKAN LAGI NAJIB TERSUNGKUR
DARIPADA SINGGAHSANA PUTRAJAYA

Walaupun Najib Razak sudah sedia terbelit dengan pelbagai isu dan masalah sejak menjadi Perdana Menteri pada 2009, penolakan yang lebih besar terhadapnya bermula sebaik meletusnya skandal 1MDB dan pendedahan tentang kemasukan wang RM2,600 juta ke dalam akaun peribadinya.
Sehingga sekarang pun, isu 1MDB dan derma RM2,600 juta itu terus menghantui UMNO dan BN serta membuatkan Najib masih dalam kesamaran sama ada mampu memenangi pilihanraya akan datang atau sebaliknya.
Isu itu secara umumnya membuatkan pengundi bandar, separa bandar, golongan pertengahan, orang muda dan bukan Melayu tidak lagi dapat menerima Najib sebagai Perdana Menteri untuk tempoh yang lebih lama.
Rata-ratanya  golongan tersebut sudah membuat keputusan siapa pilihan mereka dan hanya menunggu masa saja lagi untuk membuktikannya di kertas-kertas undi.
Dengan ketiadaan sokongan pengundi bandar, separa bandar, golongan pertengahan, orang muda dan bukan Melayu itu, satu-satunya penyendal yang tinggal buat UMNO dan BN daripada kuasa terus tertanggal ialah sokongan pengundi Melayu luar bandar dan peneroka Felda.
Seperti biasa, umpan yang selalu digunakan untuk menjinakkan golongan ini ialah menakut-nakutkan mereka tentang DAP sambil menaburkan pelbagai habuan berupa wang atau imbuhan.
Tetapi, beban kenaikan kos sara hidup dan cukai GST sedikit-sebanyak mula melunturkan sokongan mereka kepada UMNO, BN dan kerajaan.
Tambahan lagi janji Pakatan Harapan untuk menghapuskan GST dan menstabilkan harga minyak sebaik mengambil alih Putrajaya dilihat suatu kelegaan kepada beban kos sara hidup yang mereka tanggung selama ini.
Bagi peneroka Felda pula, meskipun pelbagai skandal, kerugian dan kehilangan wang membabitkan agensi itu terus berlaku, UMNO selalu mempunyai kelebihan dalam mendapatkan sokongan mereka atas kedudukan sebagai kerajaan yang sedang berkuasa.
Selain menakut-nakutkan tentang DAP, pelbagai tawaran dan imbuhan adalah mainan yang selalu digunakan untuk menjinakkan sokongan golongan peneroka kepada UMNO dan BN.
Selebihnya, didendangkan juga bahawa kononnya hanya UMNO dan BN saja yang dapat menjaga kebajikan golongan peneroka berbanding Pakatan Harapan yang belum diketahui kemampuannya.
Namun demikian, kehadiran Tun Mahathir mula menarik lebih sokongan golongan peneroka kepada Pakatan Harapan. Dalam beberapa kunjungan dan ceramah Pengerusi Pakatan Harapan itu ke kawasan-kawasan Felda, ribuan hadirin yang hadir adalah bukti bahawa golongan peneroka sudah mula mencelikkan mata mereka.
Sebelum ini tidak pernah program Pakatan Harapan mendapat sambutan yang melimpah di kawasan Felda, tetapi sejak adanya Tun Mahathir bersama gabungan pembangkang, semuanya sudah mula berubah.
Isu tanah Felda yang terlepas ke tangan sebuah syarikat swasta dalam keadaan mencurigakan sebagaimana ia menjadi isu hangat sekarang adalah satu lagi kelebihan yang ibarat bulan jatuh ke riba bagi Pakatan Harapan.
Ramai peneroka didapati marah dan kecewa kerana di sebalik UMNO dan kerajaan mendabik dada sebagai pembela mereka,  dalam masa yang sama merekalah juga yang penggadainpaling bahaya.
Skandal terbaru Felda itu kini memungkinkan 54 kawasan Parlimen yang selama ini ditentukan kemenangannya oleh undi peneroka mula bergoyang dan tidak lagi selamat.
Dalam hal ini, jika kita masih ingat dalam manifesto Pakatan Harapan yang dibentangkan pada Oktober lalu, antara komitmen yang dijanjikan ialah menubuhkan RCI berkaitan 1MDB dan Felda selepas 100 hari mereka berjaya mengambil alih kerajaan.
Meskipun ketika komitmen itu dibentangkan, isu tanah Felda ini belum muncul lagi, tetapi ia dengan sendirinya menunjukkan Pakatan Harapan benar-benar serius, bukan saja untuk menangani semua isu Felda, bahkan juga untuk mengembalikannya sebagai institusi penting kepada negara serta terus bermanfaat kepada peneroka.
Maka, dengan terus memanfaatkan isu tanah Felda ini dengan sebaik-baiknya, di samping tidak melupakan isu 1MDB dan derma RM2,600 juta sebagai senjata utama menghadapi pilihanraya akan datang, Pakatan Harapan sebenarnya sedang berada di landasan yang betul untuk mencapai kejayaan menyelamatkan negara ini.
Isu tanah Felda ini yang mula didedahkan oleh media kerajaan sendiri pada hakikatnya sedang merobek secara perlahan-lahan satu-satunya asas yang selama ini penyelamat kepada kedudukan UMNO dan BN.
Jika 15 atau 20 daripada 54 kerusi Felda saja pun dapat beralih berikutan kekecewaan, kemarahan dan sakit hati peneroka berhubung isu tanah tergadai itu, ia sudah lebih daripada cukup untuk membuatkan Najib tersungkur lebih awal daripada persada kuasanya.
(ShahbudinHusin 28/12/2017).

0

0

votes
Article Rating
Kongsikan artikel ini


SELEPAS CHINA, CHINA DAN SEKALI LAGI CHINA JUGA….

Menurut laporan sebuah akhbar Singapura, pelupusan aset 1MDB kepada sebuah syarikat China telah membantu mengumpul dana untuk membayar hutang syarikat pelaburan itu yang berjumlah AS$602.7 juta kepada IPIC yang perlu dijelaskan sebelum hujung tahun ini.
Bagi tujuan itu, 1MDB dikatakan menjual instrumen kewangan dan kepentingan dalam dua entiti yang menguasai tanah di Selangor dan Pulau Pinang kepada syarikat China tersebut.
Tanah milik 1MDB di Air Hitam, Pulau Pinang adalah seluas 234 ekar, manakala di Pelabuhan Kelang, Selangor pula luasnya 310 ekar.
Sebetulnya saya sudah menulis mengenai perkara ini dalam posting bertajuk “BERITA MENARIK YANG TIDAK MENARIK” pada 21 Disember lalu sebaik dilaporkan 1MDB telah menjelaskan hutangnya kepada IPIC lebih awal daripada tarikh 31 Disember sebagaimana yang ditetapkan.
Ditulis dalam posting tersebut bahawa dengan lengkapnya pembayaran oleh 1MDB kepada IPIC itu, bermakna secara rasminya lenyap dan lupuslah wang yang tersalah bayar kepada syarikat Aabar palsu sebelum ini.
Dengan itu, ia sekaligus adalah berita sedih buat kita semua kerana duit yang tersalah bayar itu akan kekal hilang buat selama-lamanya.
Selain itu, dengan adanya bantuan daripada syarikat China kali ini, setelah bayaran pada Julai lalu tertangguh selama sebulan dan kemudian dikenakan bayaran tambahan AS$50 juta, secara tidak langsung memungkinkan penguasaan negara itu pada skala yang lebih besar dalam prospek ekonomi negara selepas ini.
Posting penuh tulisan berkenaan boleh dibaca di sini –
http://shahbudindotcom.blogspot.my/2017/12/berita-menarik-yang-tidak-menarik.html
Apa yang nyata juga, dengan sekali lagi mendapat bantuan daripada China, setelah sebelum ini Edra Energy dan Bandar Malaysia turut dijual kepada China, bermakna pergantungan dan hutang budi 1MDB kepada China jadi semakin membesar.
Apakah China SeChina-Chinanya akan terus menguasai negara kita sekiranya Najib, UMNO dan BN terus berkuasa?
(ShahbudinHusin 28/12/2017).

0

0

votes
Article Rating
Kongsikan artikel ini


JOM KITA CIPTA SEJARAH BARU UNTUK MALAYSIA!!

Kebulatan kata yang akhirnya setuju menamakan Tun Mahathir Mohamad sebagai Perdana Menteri sementara sebaik Pakatan Harapan memenangi PRU 14 akan datang, bukan saja berita baik untuk sesiapa saja yang mahukan perubahan, bahkan merupakan peluang terbuka untuk mencipta sejarah tersendiri buat negara.
Dari segi rekod, kemampuan, ketajaman fikiran, penerimaan antarabangsa, malah budi bahasa dengan tidak pernah mengungkapkan perkataan “bangang”, “haram jadah” atau “kepala bapak” kepada sesiapa,mTun Mahathir tentu saja jauh lebih baik berbanding Najib.
Lebih dari itu, dalam usianya sekarang, tiada apa lagi yang hendak dikejarnya selain untuk menyelamatkan Malaysia semata-mata.
Ia berbeza dengan Najib yang mahu menjadi Perdana Menteri di mana keutamaannya adalah untuk menyelamatkan dirinya sahaja.
Maka, memilih Tun Mahathir dan Pakatan Harapan adalah memilih kebaikan untuk diri kita semua, berbeza dengan memilih Najib, UMNO dan BN adalah petaka untuk masa depan anak-anak serta generasi seterusnya di sebalik Najib dan Jho Lowa akan terlepas begitu saja.
Selain itu, dengan memilih Tun Mahathir sebagai Perdana Menteri juga, beberapa sejarah turut mampu dicipta.
Pertama, buat julung kalinya seseorang dipilih buat kali kedua untuk menerajui negara di mana sebelum ini Tun Mahathir pernah 22 tahun menjadi Perdana Menteri, dengan tunjang perjuangannya kali ini adalah untuk menyelamat dan memulihkan negara semata-mata.
Kedua, ia menjadikan Tun Mahathir dalam usianya mencecah 93 tahun  kembali disandarkan harapan akibat terlalu banyak kerosakan yang dilakukan oleh Najib yang lebih muda usianya.
Ketiga, menjadikan Najib sebagai Perdana Menteri pertama yang hilang kuasanya melalui pilihanraya, sekaligus hilang jawatannya di singgahsana kuasa Putrajaya.
Keempat, menjadikan Najib sebagai satu-satunya bekas Perdana Menteri yang tidak menentu nasibnya, sama ada bebas merdeka atau bakal menghuni penjara, selepas tidak lagi berkuasa.
Sebaliknya, tiada apa-apa sejarah dapat dicipta dengan mengekalkan lagi Najib, selain hanya kita yang akan menempah sejarah duka untuk diri sendiri buat selama-lamanya, bukan saja kerana menanggung hutang negara, malah terbeban dengan pelbagai kesukaran yang tidak diketahui bila titik akhirnya.
Lalu, jom sama-sama kita cipta sejarah baru untuk Malaysia pada PRU 14 akan datang nanti. Hanya dengan keberanian mencipta sejarah membawa keseronokan dan erti kejayaan dalam perjuangan.
(ShahbudinHusin 29/12/2017).

0

0

votes
Article Rating
Kongsikan artikel ini


PUTRAJAYA, LANGKAWI, MERBOK – MANA PUN KAWASAN PILIHAN TUN MAHATHIR,
PERDANA MENTERI BARU GANTI NAJIB TETAP AKAN LAHIR DI SITU

Pengerusi Pakatan Harapan, Tun Mahathir Mohamad kini sudah hampir pasti akan dinamakan sebagai calon Perdana Menteri bagi pertaruhan gabungan itu untuk menyingkirkan Najib Razak dan menumbangkan BN dalam pilihanraya akan datang.
Ia hanya menunggu untuk diumumkan secara rasmi dalam Konvensyen Pakatan Harapan yang dijangka akan diadakan pada awal Januari 2018 mendatang.
Gandingan beliau sebagai Timbalan Perdana Menteri pula ialah Presiden PKR, Dr. Wan Azizah Wan Ismail.
Pemilihan Tun Mahathir itu secara tidak langsung mula menggerunkan UMNO dan BN kerana di antara beliau dan Najib, secara logiknya tidak sukar lagi untuk rakyat membuat pilihan lantaran perbandingannya sudah jadi antara permata dengan kaca.
Susulan itu, jentera propaganda UMNO dan BN sekarang ini mulai menggerakkan usaha memperlekehkan usia Tun Mahathir yang sudah mencecah 93 tahun itu dengan mendakwa ia sebagai langkah ke belakang dan tidak relevan dalam konteks memilih pemimpin untuk menerajui negara.
Soalnya, adakah mengekalkan lagi “kaca yang sudah calar-calar, retak, malah kotor” sebagai pilihan yang tepat dan sangat relevan?
Selain itu, serangan berterusan pemimpin dan jentera mengenai usia Tun Mahathir lebih mengesahkan kebimbangan serta ketakutan mereka.
Jika benar UMNO dan BN tidak tergugat dengan pemilihan Tun Mahathir sebagai calon Perdana Menteri Pakatan Harapan, mereka seharusnya gembira dan bersyukur, bukannya menzahirkan perasaan susah hati dan gundah gulana sepanjang masa.
Setelah nama Tun Mahathir hampir disahkan sebagai calon Perdana Menteri, satu lagi perkara yang menimbulkan kebimbangan kepada UMNO dan BN ialah di kawasan mana beliau akan bertanding dalam pilihanraya akan datang.
Oleh kerana sudah dinamakan bakal menjadi Perdana Menteri, Tun Mahathir wajib bertanding dan seterusnya mesti menang dalam pilihanraya akan datang.
Sehingga ini dilaporkan beberapa kawasan menjadi pertimbangan serta intaian untuk ditandingi oleh Tun Mahathir – antaranya Putrajaya, Langkawi atau Merbok.
Ketiga-tiga kawasan tersebut kini diwakili oleh BN – Tengku Adnan Tengku Mansor di Putrajaya, Nawawi Ahmad di Langkawi dan Dr. Ismail Daut di Merbok.
Putrajaya dan Langkawi menjadi pilihan kerana kedua-dua kawasan itu begitu sinonim dengan jasa dan sumbangan besar Tun Mahathir ketika beliau menjadi Perdana Menteri dahulu, meskipun majoriti pengundinya adalah kakitangan kerajaan dan orang-orang Melayu yang kebiasaannya lebih mudah ditekan atau digula-gulakan oleh UMNO dan BN.
Apa macam Ku Nan, sediakah untuk berdepan dengan Tun Mahathir kali ini?
Lupakah Ku Nan bagaimana dalam PRU 13 lalu beliau tercungap-cungap akibat ditentang oleh Husam Musa dan akhirnya kemenangannya banyak disumbangkan melalui kempen saat-saat akhir oleh Tun Mahathir dan Tun Daim Zainuddin, sedangkan kali ini bekas Perdana Menteri sendiri berlawan dengannya?
Kesediaan Tun Mahathir bertanding dengan misi mesti menang di Putrajaya dengan sendirinya akan melonjakkan imej Pakatan Harapan, malah kekalahan BN di kawasan itu akan membunuh moral kerajaan pimpinan Najib secara keseluruhannya.
Apa khabar pula buat Nawawi Ahmad yang diketahui umum selalu tampil dengan idea-idea pelik dan kelakar jika beliau terpaksa berdepan dengan Tun Mahathir yang genius di Langkawi?
Adakah peluh dinginnya sudah mula memercik di seluruh tubuhnya sekarang ini?
Dalam pada itu, satu kawasan lain yang turut mendapat fokus untuk ditandingi oleh Tun Mahathir ialah Merbok, juga di Kedah.
Kawasan ini menjadi pilihan kerana Tun Daim pernah beberapa penggal menjadi wakil rakyatnya , malah salah seorang anak Tun Mahathir, Mokhzani juga pernah menjadi Ketua Pemuda UMNO di situ suatu waktu dahulu.
Dengan faktor Tun Daim dan Mokhzani pernah berjasa serta masih ada rangkaian penyokong setia di Merbok, di samping kedudukannya sebagai  kawasan yang memiliki pengundi campuran, kelebihan memang nyata berpihak kepada Pakatan Harapan untuk menang dalam pilihanraya akan datang.
Lebih-lebih lagi jika Tun Mahathir sebagai calonnya dan bakal menjadi Perdana Menteri pula, tidak mungkin pengundi Merbok tidak mahu berduyun-duyun memenangkannya.
Apa pun, sama ada di Putrajaya, Langkawi atau Merbok, semuanya adalah kawasan selamat bagi Tun Mahathir, malah di situlah nanti akan munculnya seorang Perdana Menteri bersama Pakatan Harapan yang akan menumbangkan Najib dan mengalahkan UMNO serta BN.
Kunci PRU 14 akan datang mudah saja, rata-rata pengundi sudah bosan serta meluat dengan Najib dan mereka hanya menunggu kertas undi untuk menzahirkan perasan itu.
(ShahbudinHusin 29/12/2017).

0

0

votes
Article Rating
Kongsikan artikel ini


BERSATU ADALAH PARTI MASA DEPAN UNTUK MALAYSIA, ADAKAH UMNO MENYESAL
MELULUSKAN PENDAFTARANNYA DAHULU?

Sesiapa yang biasa hadir dalam Perhimpunan Agung UMNO sebelum parti itu tercemar dengan imej skandal dan kleptokrasi yang dibawa oleh Najib Razak, pasti dapat merasakan ia seolah-olah telah menjelma semula dalam Perhimpunan Agung Tahunan atau PAT Bersatu kali pertama yang diadakan di IDCC, Shah Alam hari ini.
Dengan kehadiran hampir 100 peratus perwakilan daripada 137 bahagian yang sudah diwujudkan, ditambah ribuan pemerhati yang turut hadir dan sebahagiannya tidak dapat memasuki dewan kerana tempat duduk yang terhad, disertai dengan semangat perjuangan membara untuk menyelamatkan negara bersama-sama Pakatan Harapan, PAT ini adalah satu lagi simbol kejayaan kepada Bersatu sebenarnya.
Jika sebelum ini ramai yang memperlekeh impian Bersatu untuk menyelamatkan negara sambil mengaitkannya dengan ketiadaan PAT sejak parti itu diluluskan oleh ROS lebih setahun yang lalu, segala kata-kata cemuhan itu kini terpadam dengan sendirinya.
Bukan saja kehadiran ribuan pewakilan dan pemerhati yang menjadi kebanggaan, lebih daripada itu ialah semangat yang ditunjukkan oleh mereka yang menghadirinya dengan tanggungan sendiri.
Dari wajah dan cara berbual sesama sendiri yang didengari di beberapa sudut di dalam dan di luar dewan, jelas terpancar keinginan yang tinggi di kalangan mereka untuk menyelamatkan negara ini daripada kerosakan yang diakibatkan oleh Najib, UMNO dan BN.
Dalam UMNO, semangat untuk menyelamatkan negara dan bangsa sudah tidak kedengaran lagi dalam PAU yang mereka adakan sejak tahun-tahun kebelakangan ini.
Kali terakhir semangat itu ada ialah ketika UMNO masih dipimpin oleh Tun Mahathir Mohamad dahulu. PAU sekarang sudah diganti dengan pujian dan ampuan untuk menyelamatkan Najib dengan harapan sesiapa yang berbuat demikian akan beroleh jawatan, kedudukan, kontrak atau dedak daripada pemegang kuasa di Perdana Putra.
Lantaran itu, tidak menghairankan jika UMNO sebenarnya amat bimbang dan takut dengan kemunculan Bersatu ini. Jika dalam PAT mereka sudah menunjukkan semangat dan keinginan yang tinggi untuk menyelamatkan negara, sudah pasti ia akan turut dijelmakan dalam kerja-kerja pilihanraya nanti.
Kata-kata semangat yang yang disampaikan oleh Tun Mahathir dan Muhyiddin Yassin dalam ucapan masing-masing pula cukup membanggakan dan dapat memberi suntikan semangat yang tinggi kepada ahli-ahli Bersatu di semua peringkat.
Jika dulu kata-kata semangat seperti itu biasa kedengaran dalam UMNO, tetapi kini sudah tiada lagi dan kini ia muncul kembali dalam Bersatu.
Cuba kita bandingkan ucapan Najib, Zahid Hamidi,  Hishammuddin Hussein dan lain-lain pemimpin dalam PAU, bukan saja hambar dan kosong, malah hampir tiada lagi kata-kata perjuangan ke arah menyelamatkan agama, bangsa dan negara.
Yang lebih direbutkan ialah siapa paling kuat mengampu, membodek dan memuji Najib. Ini kerana yang mahu mereka selamat dan diutamakan hanyalah Najib yang namanya sudah pun tercemar dan menjadi kotor hingga ke seluruh pelusuk dunia, bukan negara yang sudah rosak dan binasa.
Menyaksikan semangat tinggi dalam PAT Bersatu ini juga secara tidak langsung memberi kefahaman kepada kita mengapa Jabatan Pendaftar Pertubuhan atau ROS sejak akhir-akhir ini bagaikan sengaja cari pasal untuk membatalkan pendaftaran parti itu.
Ada saja salah dan silap yang tidak kena di mata ROS. Surat-surat yang dihantar untuk meminta penjelasan atau pemakluman pula langsung tidak dijawab, sebaliknya hanya didiamkan begitu saja.
ROS ini bekerja untuk siapa dan adakah wang daripada sumber UMNO dan BN yang membayar gaji-gaji mereka?
Atau melihat kepada sambutan dan penerimaan rakyat selama ini, ROS seperti menyesal meluluskan pendaftaran Bersatu kerana ia kini semakin hampir untuk menimbus dan mengambus UMNO ke liang lahad dalam PRU 14 akan datang?
Apakah membatalkan pendaftaran Bersatu yang dituruti dengan tiada kelulusan diberikan kepada Pakatan Harapan benar-benar dapat menyelamatkan UMNO dan BN atau ia akan melonjakkan lagi simpati serta kemarahan rakyat yang mana  akhirnya kejatuhan sebuah kerajaan yang mungkar tidak dapat dielakkan lagi?
(ShahbudinHusin 30/12/2017)

0

0

votes
Article Rating
Kongsikan artikel ini


GAMBAR2 SEKITAR PERHIMPUNAN AGUNG PPBM (BERSATU) KALI YANG PERTAMA

Hari ini berlangsung Perhimpunan Agung Tahunan PPBM kali yang pertama di IDCC, Shah Alam, Selangor. Gambar-gambar di bawah ini mampu menceritakan betapa meriah dan gahnya perhimpunan tersebut serta begitu bersemangatnya ahli-ahli PPBM dalam perjuangan bersama wadah baru ini.
Ulasan selanjutnya mengenai perhimpunan ini akan menyusul kemudian.
(ShahbudinHusin 30/12/2017)

0

0

votes
Article Rating
Kongsikan artikel ini


NAJIB TERBUKTI KIAN TERTEKAN DAN JIWA KACAU, KALAU RCI FOREX DITUBUHKAN
KERANA KIT SIANG, KENAPA TAK WUJUDKAN RCI 1MDB?

Najib Razak ternyata semakin tertekan, mengalami jiwa kacau tahap kronik dan kian tidak sesuai lagi untuk terus menjadi Perdana Menteri buat rakyat Malaysia.
Gugatan Tun Mahathir Mohamad dan Pakatan Harapan menjelang PRU 14 akan datang nampaknya memberi kesan yang amat mendalam terhadapnya.
Jika sebelum ini, Najib dilihat sukar mengelak daripada bayangan Tun Mahathir dengan selalu menyebut atau menyindirnya melalui pelbagai sebutan seperti pemimpin lama, pemimpin berusia, orang yang sudah berusia 93 tahun dan sebagainya dalam pelbagai majlis rasmi kerajaan yang dihadirinya, kali ini serangan kepada bekas Perdana Menteri dan pihak pembangkang dilakukan dalam perutusannya sempena ketibaan Tahun Baru 2018.
Tindakan mencampur-adukkan politik, menghentam atau memuji pemimpin lain dalam perutusan tahun baru adalah sesuatu yang tidak pernah dilakukan oleh mana-mana Perdana Menteri sebelum ini.
Biasanya, perutusan tahun baru hanya memfokus kepada soal negara dan rakyat dengan antaranya mengajak mereka terus berbuat sesuatu yang baik kepada diri sendiri, keluarga, masyarakat dan juga negara.
Menjadikan perutusan tahun baru seperti ucapan ceramah politik barangkali hanya tidak asing jika ia dilakukan oleh Jamal Md Yunos atau pemimpin kelas rendah lain yang setaraf dengannya.
Dengan Najib sendiri turut berbuat demikian menunjukkan beliau telah merendah-rendahkan kedudukan dirinya, selain memperlihatkannya berada pada tahap tertekan dan jiwa kacau yang teruk dan tidak sesuai lagi tinggal di Seri Perdana.
Dalam perutusannya kali ini, Najib bukan saja menghentam pembangkang, khususnya Tun Mahathir yang disifatkannya cuba menggulingkan kerajaan demi cita-cita peribadi, malah menjelaskan keputusan kerajaan mewujudkan RCI forex adalah sebagai menyahut desakan yang pernah dibuat oleh Lim Kit Siang.
Tidakkah hujah Najib itu tidak masuk akal?
Apa lagi cita-cita peribadi yang mahu dicapai oleh Tun Mahathir yang sudah berusia 93 tahun dan pernah menjadi Perdana Menteri selama 22 tahun?
Selain itu, jika benar RCI forex ditubuhkan kerana menyahut desakan Kit Siang yang pernah bersuara puluhan tahun dulu mengenainya, kenapa Najib tidak berani menubuhkan RCI berkaitan 1MDB dan dana RM2,600 yang ada dalam akaun bank peribadinya sedangkan perkara tersebut sedang didesak sekarang ini oleh tokoh DAP itu?
Tidakkah alasan dan hujah Najib itu menunjukkan beliau sebenarnya berada pada tahap tertekan dan celaru yang amat luar biasa?
Seorang pemimpin yang stabil pasti tidak akan menggunakan desakan Kit Siang itu sebagai hujah berkaitan RCi forex kerana ia bukan saja mudah difahami sebagai penipuan di siang hari, malah akan membuatkan sesiapa pun mengaitkannya dengan RCI tentang 1MDB dan berbilion wang dalam akaun peribadinya sendiri.
Dalam masa yang sama, Najib juga memuji Hadi sebagai pembangkang yang didakwanya bersikap baik dalam perutusan tahun barunya kali ini.
Hadi sebenarnya bukanlah pembangkang yang baik, tapi sekarang sudah bertukar menjadi rakan kongsi kepada Najib.
Sebab itu, beliau selalu sambil lewa dalam tugasnya sebagai Ahli Parlimen seperti kerap ponteng dan jarang mengambil bahagian dalam perbahasan isu-isu penting yang melibatkan rakyat.
Kenapa hanya sekarang Hadi jadi begitu?
Adakah dulu beliau merupakan pembangkang yang baik?
Siapakah yang merosakkan perpaduan dan keharmonian masyarakat dengan melabelkan orang Islam lain sebagai kafir, taghut serta meletakkan label-label keras kepada pihak lain dalam ceramah-ceramahnya  kalau bukan Hadi dan Pas?
Berubahnya Hadi dan tiba-tiba dipuji Najib sebagai pembangkang yang baik, barangkali hanya mereka berdua dan Tuhan saja yang mengetahui sebab-sebabnya.
Meskipun demikian, yang nyata di depan mata kita, perlakuan Najib menjelang ketibaan ambang tahun 2018 ini menunjukkan kita tidak perlu berfikir panjang lagi untuk menyingkirkan beliau bila tiba masanya nanti.
Kita amat memerlukan Perdana Menteri yang stabil, tenang dan tidak mengalami jiwa kacau, selain berwibawa, dipandang tinggi serta dihormati dalam dan luar negara, meskipun mungkin lebih berusia.
(ShahbudinHusin 31/12/2017).

0

0

votes
Article Rating
Kongsikan artikel ini


SELAMAT TAHUN BARU, AZAM MENYINGKIRKAN NAJIB PALING SESUAI MENYAMBUT
KEDATANGAN 2018

 Hari ini adalah hari terakhir dalam tahun 2017 dan bermula jam 12.01 minit tengah malam nanti, semua kita akan menyambut kedatangan tahun baru 2018.

 Tahun 2017 mencatat banyak sejarah duka kepada rakyat dan negara negara, lebih-lebih lagi dalam perkara-perkara yang dikaitkan dengan Najib Razak.

 1Malaysia yang dulu dibangga-banggakan untuk disebut dan diucapkan sudah lama tidak kedengaran dan secara senyap-senyap telah ditukar kepada 1Negara.

 Lebih dari itu, kedai runcit 1Malaysia dan kedai buku 1Malaysia pula sudah “tutup kedai” secara rasmi kerana pelbagai masalah operasi yang dihadapi.

 1Malaysian Development Bhd atau 1MDB, sebagaimana yang diperkatakan di seluruh dunia dan disedari oleh kita semua, akan terus menghantui masa depan Najib kerana melalui syarikat itulah bertapaknya skandal dan dosa yang tidak mungkin dimaafkan oleh rakyat Malaysia, kecuali beliau dapat dihumban dari puncak kuasa.
Di sebalik gegak-gempita kononnya ekonomi negara stabil dan pertumbuhannya sentiasa sihat serta menaik di bawah Najib yang digelar menukar demokrasi kepada kleptokrasi, MITI akhirnya mengesahkan lapan kilang mutinasional sudah pun menutup operasinya di negara kita.

 Apakah petanda semua itu?

 Untuk tahun 2018 mendatang, tidak mustahil cabaran yang lebih getir sedang menanti kita semua.

 Maka, tahun 2018 juga adalah tahun untuk kita sebagai rakyat yang telah dibebankan dengan GST dan hutang negara hampir mencecah 1 triliion, untuk membuat pilihan dan pertimbangan pula.

 Pernahkah setiap kali kedatangan tahun baru sebelum ini, kita sentiasa memasang azam, baik untuk diri sendiri, keluarga, karier dan sebagainya, tetapi sasarannya tidak pernah mengena?

 Jadi, sesuai dengan 2018 yang merupakan tahun untuk rakyat membuat pilihan, apa azam paling wajar untuk kita tanam dan tekadkan dalam diri kita?

 Apa kata untuk 2018 ini, semua kita mempunyai azam yang sama iaitu untuk menyingkirkan Najib dan seterusnya menumbangkan UMNO serta BN dan sepertimana kata Nurul Izzah, menjadikan beliau diktator terakhir dalam sejarah Malaysia.

 Percayalah, inilah azam paling terbaik, tidak saja untuk negara, tetapi juga untuk diri sendiri, keluarga, karier serta masa depan anak-anak kita semua.

 Yang lebih penting, inilah juga azam paling mungkin menjadi kenyataan bagi rakyat Malaysia pada tahun 2018 nanti.

 Jika sebelum ini banyak azam kita tidak pernah menjadi kenyataan, inilah masanya untuk kita paling mungkin  menyaksikan satu azam menjadi realiti  dalam kebersamaan bersama majoriti rakyat Malaysia yang lain.

 Ayuh kita mula  tanamkan azam itu dalam hati kita sekarang juga!!!
(ShahbudinHusin 31/12/2017).

0

0

votes
Article Rating
Kongsikan artikel ini


2018 ADALAH TAHUN PERUBAHAN, MARI KITA KUKUHKAN LAGI ILTIZAM
MENYINGKIRKAN NAJIB

Hari ini adalah hari pertama tahun 2018 dan untuk itu diucapkan selamat tahun baru kepada seluruh rakyat Malaysia serta penjenguk blog ini, tidak kira sama ada yang pro kerajaan atau pro kepada perubahan.
Juga diucapkan terima kasih kepada semua yang terus setia membaca dan menjenguk blog ini, termasuk yang rajin memberi komen dan pandangan, baik yang bersifat pro atau kontra. Kepada yang suka berkata kotor, lucah dan mencarut, sedarlah bahawa dunia ini tidak kekal selama-lamanya.
Sebagaimana tahun-tahun sebelumnya, pada tahun 2018 ini, blog ini ingin terus komited dalam mengajak rakyat kepada perubahan dan pembaharuan dalam politik Malaysia melalui PRU 14 yang wajib diadakan sebelum Ogos depan.
Oleh kerana tahun ini adalah tahun pilihanraya di mana rakyat harus membuat pilihan, maka seboleh mungkin blog ini akan melipatgandakan lagi usaha penulisannya agar rakyat benar-benar faham tentang pentingnya perubahan serta tidak teragak-agak untuk melakukannya di kertas-kertas undi.
Pada asasnya, oleh kerana hanya Najib Razak yang terpalit dengan skandal kewangan terbesar di dunia, banyak membazir, suka bermewah, membebankan rakyat dan merosakkan seluruh sistem dalam negara, menyingkirkan beliau saja adalah pilihan yang paling munasabah dan itulah yang diperjuangkan sebelum ini.
Hakikat ini bukan saja terserlah melalui tulisan atau artikel di peringkat awal blog ini, tetapi juga melalui tujuh buku yang telah diterbitkan sejak 2011 lagi.
Tetapi, oleh kerana Najib enggan berundur dan berselindung di sebalik UMNO dan BN serta menggunakan kekuatan “cash is king” yang ada padanya untuk terus bertahan, maka mengajak rakyat untuk sama-sama menumbangkan UMNO dan BN sudah tidak dapat dielakkan lagi.
Dalam keadaan sekarang, mengekalkan UMNO dan BN samalah seperti mengekalkan lagi Najib untuk terus berkuasa serta  bermaharajalela dan Najib hanya dapat disingkirkan dengan cara mengalahkan UMNO dan BN terlebih dahulu.
Rakyat juga harus sedar bahawa oleh kerana Najib enggan berundur dan masih mahu bertahan adalah kerana untuk melindungi dan menyelamatkan diri, keluarga dan yang terpenting sekali ialah Jho Low, kebarangkalian yang paling menakutkan ialah kepentingan rakyat akan merupakan prioriti terakhir dalam hidupnya selepas dapat menyambung lagi hayat politiknya.
Najib tidak pernah peduli tentang kesusahan rakyat, berapa harga bawang dan cili, apa pentingnya subsidi, bebanan GST dan lain-lain lagi kerana yang sentiasa diutamakannya hanyalah kepentingan dirinya.
Sebab itu, di sebalik rakyat terbeban dan mengeluh dengan pelbagai tekanan kehidupan, citarasa hidupnya terus jalan seperti biasa. Cutinya, bermewahnya, perbelanjaan PMOnya, membazirnya, keghairahannya membeli sokongan serta memberi jawatan dan sebagainya tidak pernah dikurangkannya, meskipun pelbagai kementerian dan ubat-ubatan di hospital mengalami catuan di sana sini.
Mengekalkan lagi Najib hanyalah mengundang malapetaka dalam kehidupan kita atau ibarat kita mengambil seseorang yang diketahui suka mencuri sebagai pengawal keselamatan untuk menjaga rumah dan harta-harta kita.
Satu-satunya pilihan yang ada bagi rakyat Malaysia pada 2018 ini ialah  mereka mesti mengukuhkan lagi iltizam untuk menolak, menyingkirkan Najib, UMNO dan BN serta akhirnya menjadikan perubahan suatu realiti.
Hanya setelah berlakunya penyingkirkan itu, barulah proses membaikpulih dan memulihkan seluruh sistem dalam negara dapat dilakukan dengan sebaik-baiknya.
Memang sekarang ini diakui golongan yang suka dan menyokong Najib kian mengecil dan agenda perubahan sedang menuju kemenangan. Dalam UMNO sendiri pun, kecuali pemegang jawatan dan mereka yang mendapat dedak yang terus menyatakan sokongan, yang lain-lainnya boleh dikata setuju perlunya perubahan dalam pilihanraya akan datang.
Semua segmen masyarakat pula rata-rata benci, meluat dan tidak mahu lagi melihat wajah Najib. Yang menutup televisyen atau mengalih siaran ketika wajah Najib terpampang bukan saja berlaku di kebanyakan rumah kediaman, bahkan terang-terang suatu kebiasan di kedai-kedai makan atau tempat awam yang lain.
Di zaman Tun Mahathir atau Pak Lah misalnya, memang diakui ramai juga yang tidak menyokong dan marah kepada kedua-duanya, namun tidaklah sampai ke peringkat tidak mahu memandang wajah mereka  yang muncul di tv.
Realitinya, Najib memang sedang ditolak dan tidak lagi disukai.
Tetapi, oleh kerana Najib masih memegang kuasa, banyak sokongan boleh dibeli, diugut atau dimanipulasinya untuk memastikannya terus menang dalam pilihanraya nanti.
Selain parti-parti politik yang bergerak ke arah perubahan terus dengan peranan masing-masing, begitu juga pihak-pihak lain seperti NGO, pertubuhan, penggerak media sosial, grup Whatsapp dan sebagainya, blog ini juga akan terus komited membantu dan menyedarkan rakyat sekadar yang termampu ke arah perubahan itu.
Apa yang dilakukan ini bukan untuk diri sendiri, sebaliknya demi kepentingan rakyat, negara dan generasi akan datang agar mereka lebih selesa menjalani kehidupan, tiada beban kos sara hidup yang terlalu tinggi, ada kerjaya, mudah berniaga dan rukun damai sebagai rakyat yang bebas merdeka.
Semua itu hanya dapat dijayakan dengan berlakunya perubahan terlebih dahulu dalam pilihanraya akan datang  yang dijangka akan diadakan dalam waktu terdekat ini.
Jika kita sayang negara ini, marilah bersama-sama melakukan perubahan. Tetapi jika Najib, keluarganya dan Jho Low yang ingin kita lihat bertambah kaya dan memiliki lebih banyak hartanah di seluruh dunia, sedangkan kita sendiri kekal merana, maka teruslah menyokong dan BN sehingga ke penghujung usia.
Pilihan di tangan kita dan peluang terbaik serta mungkin kesempatan terakhir untuk melakukannya hanyalah pada PRU 14 akan datang yang detiknya hanya beberapa bulan saja lagi.
(ShahbudinHusin 01/01/2018).

0

0

votes
Article Rating
Kongsikan artikel ini


ALAMAKKK…PEKERJA ASING PUN LEBIH SUKA TUN MAHATHIR DARIPADA NAJIB!!!

Baru-baru ini, saya berkesempatan berbual-bual dengan tiga pekerja asing dari negara jiran di sebuah kedai makan yang kebetulan kami sama-sama singgah untuk mengalas perut di situ.
Dua daripada pekerja asing itu sebelum ini pernah bekerja di rumah saya pada tahun 2016 ketika saya membuat sedikit pengubahsuaian bahagian dapur, manakala seorang lagi baru pertama kali saya berkenalan dengannya.
Mereka yang berdua itu sebelum ini pernah mengatakan mereka sudah hampir 20 tahun mencari rezeki di negara kita.
Oleh kerana kebetulan saya seorang diri dan mereka pula pernah ada jasa mengubahsuai rumah saya, saya pun duduk makan semeja bersama mereka.
Sambil makan kami seperti biasa berbual-bual, tambahan lagi mereka memang peramah dan suka berbual sejak dulu.
“Macam mana sekarang, banyak kerja ke?” tanya saya.
“Susah, bos”…kata seorang daripada mereka yang hanya biasa saya sebut Didi saja sebagai panggilan namanya.
Memang sejak dulu Didi ini selalu memanggil saya dengan sebutan “bos”, barangkali itu caranya menunjukkan rasa hormat kepada kita.
Tetapi, saya tidak pernah pula menilainya sebagai “kuli” dengan memberi arahan secara keras atau menengking-nengking macam “bos-bos”  zaman dahulu yang kerap kita tonton dalam televisyen atau layar perak.
Mereka adalah sebahagian kawan-kawan saya. Dipanggil “bos”  atau tidak, saya memang akan membelanja mereka juga.
“Kenapa susah?”
“Kerja tidak banyak macam dulu, bos. Dulu banyak kerja, sentiasa saja ada orang panggil buat kerja, sekarang dalam sebulan, kadang-kadang 10 hari tiada kerja.”
“Kenapa tiada kerja?”
“Saya dengar orang sekarang tidak banyak wang, bisnes susah dan harga barang sudah mahal. Jadi, tidak ramai lagi yang mahu ubahsuai rumah mereka macam dulu.”
“Bila yang kamu banyak kerja?”
“Dulu masa Mahathir, kami selalu banyak kerja.”
“Najib lagi bagus apa daripada Mahathir?”
“Aduuhhh, bos….” kata Didi sambil dua rakannya yang lain ketawa terbahak-bahak.
Saya tidak pasti apa yang membuatkan mereka ketawa bila saya mengatakan Najib lebih bagus daripada Mahathir. Cuma, bila mereka ketawa, saya pun turut ketawa sama seolah-olah faham apa yang mereka faham.
Mungkinkah mereka juga banyak tahu cerita-cerita tentang Najib seperti skandal 1MDB, duit RM2,600 juta, kemewahan Rosmah dan sebagainya?
“Lagi satu bos, sekarang juga kami selalu kena kacau dengan polis dan Imigresen. Dulu nggak pernah macam ini.”
“Kamu kan ada permit?”
“Iya…tapi ramai kawan-kawan saya yang baru sampai atau yang kena tipu permitnya, mereka selalu dalam ketakutan. Mereka memang mahu buat permit, tapi kena cari wangnya dulu.”
“Dulu masa Mahathir, tidak banyak kami kena ganggu begini,”  kata seorang lagi pekerja asing itu yang saya biasa panggilnya dengan nama Mat saja.
“Sekarang kerap sangat, bos…” tambah Mat lagi, juga memanggil saya dengan panggilan “bos”.
“Ini Mahathir akan jadi Perdana Menteri semula kalau dia berjaya kalahkan Najib. Saya pun mahu Mahathir semula jadi Perdana Menteri, kalau boleh biar dia bina satu lagi KLCC,”  kata saya.
“Bagus itu, bos…” kata Didi dan Mat hampir serentak. Kawannya yang seorang lagi hanya mengangguk tanda setuju.
“Tapi kami nggak bisa mengundi…hanya bisa doa saja,” kata Didi lagi.
“Alhamdulillah…doa juga sudah cukup,”  kata saya lalu kemudian memohon untuk beredar setelah membayarkan makanan ketiga-tiga mereka.
Ketika berada dalam ke kereta sebelum pulang ke rumah, saya tersenyum sendirian sambil hati berkata, “pekerja asing pun tak suka Najib rupanya, macam majoriti rakyat Malaysia juga.
“Habislah Najib kali ni”.
(ShahbudinHusin 01/01/2018).

0

0

votes
Article Rating
Kongsikan artikel ini


HARAM ATAU HARAM…..?

Di Malaysia ini, kalau bab menghukum atau menjatuhkan hukuman kepada orang lain, serahkanlah kepada Pas kerana kecekapan mereka berbuat demikian boleh mengalahkan hakim-hakim di mahkamah.
Hakim pun sebelum menjatuhkan hukuman akan mendengar keterangan saksi-saksi dan orang yang kena tuduh terlebih dahulu, tetapi Pas dengan selambanya akan menghukum asal saja seseorang itu berbeza pendirian dengan mereka.
Dulu mereka menjatuhkan hukum kafir, taghut, sesat dan macam-macam lagi kepada musuh politiknya, kini mereka yang meninggalkan parti itu pula dianggap makan gaji haram dan menikmati pendapatan tidak halal.
Setelah sebelum ini, sekian ramai yang meninggalkan Pas untuk menyertai Amanah dihukum sedemikian rupa, sebaik Mahfuz Omar turut keluar meninggalkan parti itu semalam, giliran beliau pula menerima hukuman yang sama.
Bukankah sebelum ini ada pemimpin Pas juga yang mendesak agar Mahfuz meninggalkan Pas?
Kenapa meroyan balik bila Mahfuz sudah menyambut desakan itu?
Lebih daripada itu, jika gaji dan pendapatan Mahfuz dipersoalkan dan diragui boleh jatuh haram, bagaimana dengan Hadi Awang yang selalu ponteng dan tidak hadir ke Parlimen?
Bagaimana juga dengan gaji dan pendapatan Ahli-Ahli Parlimen Pas lain yang mereka menang pada PRU 13 lalu atas adalah nama Pakatan Rakyat, tetapi kini beralih menyokong Najib, UMNO serta BN dan menghentam balik gabungan yang memberi kemenangan kepada mereka?
Begitu juga dengan Exco Pas di Selangor yang masih menikmati gaji, elaun dan pelbagai kemudahan lain, sedangkan mereka tidak berada dalam Pakatan Harapan yang memerintah negeri itu?
Apakah hukumnya gaji dan pendapatan pemimpin-pemimpin Pas bagi semua kategori di atas?
Haram atau halal?
Atau haram…..?(seperti ungkapan Najib kepada para peneroka Felda sebelum ini).
(ShahbudinHusin 02/01/2018).

0

0

votes
Article Rating
Kongsikan artikel ini


ALAHAI KETUA DEWAN ULAMA….

1. Kesian betul saya kat seorang pemimpin parti suci yang mengemudi Dewan Ulama Pusat parti suci .
2. M’kini lapor yang beliau berkata Amanat Presiden beliau dulu tu keluar kerana Umno dulu dikatakan amat teruk- anti Islam.
Maaf, terpaksa komen ustaz .
a. Bila kata Umno dulu amat teruk- “mafhum mukhalafah”nya (makna sebaliknya ) , Umno kini dah tak teruk sgtlah kot.
b. Mungkin juga kot tak teruk – sebab dulu misalnya tak ada skandal 1MDB yang dikatakan oleh dua peguam negara Amerika Syarikat iaitu  1. Lorretta Lynch ( mantan AG ) kata ” beberapa orang “corrupt officials” telah jadikan tabung negara ( a state fund ), 1MDB sbg akaun peribadi mereka” dan 2. Peguam Negara, Jeff Sessions pula kata ” 1MDB adalah kleptokrasi pada tahapnya yang terburuk” ( 1MDB is kleptocracy at its worst ).
c. Meskipun kedua-dua peguam negara USA itu yang arif undang-undang di Amerika dan cuba nak bantu rakyat negara ni untuk dapatkan semula duit yang “dilanun” tu, tiba-tiba “Peguam Negara” di negara ini drp Marang, drp parti suci, kata ia “campurtangan asing”. Memang jahat Amerika ni dan memang baik Umno sekarang!
Lagi pula dalam zaman Umno sekarang ni 1MDB telah berjaya “mengharumkan” nama Malaysia di peta dunia. Umno sekarang pun suka beramal jariah nak bantu ekonomi Amerika dengan merelakan rakyat sendiri  berkorban derita sesak ekonomi..tak baik lagi ke mcm tu? Pemimpin Umno skrg pun dah mula pandai guna kalimah wala’ ..dulu mana ada!
d. Memanglah Umno baik skrg dan tak anti Islam sebab sekarang ni kami parti suci boleh bentang usul RUU 355 di Parlimen..tak bahas dan tak capai status bacaan kali pertama pun tak pe..yang penting kami dah jadi “hero” bela Islam dengan dibantu oleh ” khalifah ameerul mukminin” MO1.
Cukuplah dulu cuma nak kata dulu pemimpin yang sama juga pernah ckp dalam Utusan Malaysia bila diwawancara oleh akhbar itu dia kata yang kami (mantan Ajk Pusat yang kalah dgn sistem chai) , jika x silap saya, dulu ni kami bermasaalah sebab dalam mesyuarat selalu datangkan masalah kpd Presiden parti sebab suka berhujah dengan fakta. Itu lah salah kami, kata pemimpin tu..kalau tahu dulu patut jgn bantah/hujah dengan fakta!!!
MOHD HANIPA MAIDIN
AHLI PARLIMEN SEPANG
02 JANUARI 2018.

0

0

votes
Article Rating
Kongsikan artikel ini


TUAN IBRAHIM MIMPI KE MENGIGAU NI?

Timbalan Presiden Pas, Tuan Ibrahim Tuan Man melahirkan rasa pelik melihat Tun Mahathir Mohamad yang didakwanya lebih banyak menyerang Pas dan Hadi Awang berbanding menyerang Najib Razak dan UMNO.
Katanya, beliau hairan dengan sikap yang ditunjukkan Pengerusi Pakatan Harapan itu memandangkan pihak yang ingin dijatuhkannya ialah Najib dan UMNO.
Apa yang beliau tak puas hati? Negara ini rosak bukan kerana Pas, tetapi disebabkan UMNO dan BN yang memerintah, ujar beliau.
Bila Tuan Ibrahim berasa pelik, kita sebenarnya lagi pelik kenapa beliau boleh jadi pelik?
Bukankah sudah begitu banyak serangan dilakukan oleh Tun Mahathir kepada Najib dan UMNO selama ini, bahkan beliau juga tidak berselindung pihak yang ingin dijatuhkan tidak lain tidak bukan ialah Najib dan UMNO?
Melalui ucapan, tulisan di blog, perjumpaan, bertemu banyak pihak dan pusing keliling Malaysia, apa yang dilakukan oleh Tun Mahathir ialah menyerang dan menjatuhkan Najib serta UMNO.
Pelik juga kalau Tuan Ibrahim tidak sedar mengenainya?
Adakah beliau bermimpi atau mengigau bila mengatakan Tun Mahathir lebih banyak menyerang Pas dan Hadi, berbanding melakukan serangan kepada Najib dan UMNO?
Atau Tuan Ibrahim selama ini duduk dalam gua?
Sebenarnya, yang  patut Tuan Ibrahim berasa pelik ialah Pas itu sendiri, bukannya Tun Mahathir.
Meskipun Pas, Hadi dan lain-lain pemimpinnya sering mengatakan musuh mereka ialah UMNO dan yang ingin dijatuhkan juga adalah UMNO, tetapi mengapa yang selalu dijadikan sasaran serangan adalah Tun Mahathir, Pakatan Harapan dan DAP?
Siapa yang merosakkan negara ini?
Berapa kali Pas menyerang Najib dan UMNO sejak dua tiga tahun kebelakangan ini?
Mengapa Pas lebih bertekad tidak mahu memberi laluan kepada Pakatan Harapan yang didakwa dan dipercayai mereka didalangi DAP daripada mengalahkan UMNO, BN dan seterusya memerintah negara ini?
Betulkah DAP yang menguasai Pakatan Harapan dan apa asas untuk mengatakan demikian?
Adakah Tun Mahathir yang punya rekod cemerlang berlawan, termasuk dengan Amerika dan diketahui tidak mudah dikuasai sesiapa, boleh diyakini akan dikuasai DAP?
UMNO yang jelas merosakkan negara dan Najib yang digelar penyamun serta bapa segala skandal,  tetapi mengapa DAP yang ditakuti serta dimusuhi?
Kenapa Tuan Ibrahim tidak pernah berasa pelik dengan sikap Pas itu?
Untuk makluman Tuan Ibrahim, ini baru kali pertama Tun Mahathir melakukan serangan yang serius dan padu kepada Hadi, itu pun setelah melihat dan memahami bahawa Presiden Pas itu lebih mahu membawa Pas menjadi penyelamat kepada masa depan Najib daripada menjatuhkannya.
Jika Hadi sudah dirasakan bersama Najib, rakan Najib dan penyelamat Najib, maka di mana salahnya Tun Mahathir menyerang Hadi dalam usahanya mahu menjatuhkan Najib dan UMNO?
Adakah Pas sudah terasa pedihnya dengan serangan Tun Mahathir yang menyifatkan Hadi sebagai pengkhianat kepada bangsa dan agama itu, meskipun ia baru serangan kali pertama?
Jika begitu, sediakah Pas menghadapi serangan-serangan seterusnya daripada Tun Mahathir?
(ShahbudinHusin 03/01/2018).

0

0

votes
Article Rating
Kongsikan artikel ini


UMNO SAH SEMAKIN TAKUT DENGAN TUN MAHATHIR

 Baik secara tersurat atau tersirat, UMNO kini nyata semakin ketakutan dengan persetujuan Pakatan Harapan untuk mencalonkan Tun Mahathir Mohamad sebagai Perdana Menteri bagi gabungan pembangkang itu.

 Tidak cukup dengan serangan setiap hari, perlekehan berterusan, krisis kononnya akan tercetus, jasa-jasanya membina negara diabaikan, malah ada pula segerombolan  “mangkuk hayun” sanggup membuat laporan polis berkenaan Tun Mahathir atas dakwaan beliau dikatakan menghasut rakyat agar menjatuhkan Najib Razak.

 Apa masalah dan salahnya bila Najib mahu dijatuhkan oleh lawan politiknya dengan cara yang sah dan melalui pilihanraya?

 Bukankah jatuh-menjatuh adalah lumrah, malah itulah tujuan utama dalam berpolitik?
Jika menjatuhkan Najib dilihat sebagai suatu kesalahan dan seseorang itu sanggup memperbodohkan dirinya dengan membuat laporan polis, maka UMNO juga perlu berhenti daripada menjatuhkan Azmin Ali di Selangor dan Lim Guan Eng di Pulau Pinang.

 Mintalah Noh Omar, Jamal Md Yunos dan segala macam “mangkuk-mangkuk” yang lain, baik di Selangor atau Pulau Pinang, agar duduk diam-diam dan jangan lagi buat kacau di kedua-dua negeri itu.

 Dengan Tun Mahathir akan dinamakan untuk menggantikan Najib yang dikenali sebagai “bapa segala skandal”, UMNO kini semakin sedar bahawa sokongan rakyat pasti akan segera melimpah-limpah kepada Pakatan Harapan.
Tidak kira sama ada Tun Mahathir adalah Perdana Menteri interim atau untuk tempoh beberapa lama, keberadaannya langsung tidak ada cacat cela dari segi harapan rakyat kepada perubahan dan masa depan yang lebih baik.

 Di ketika rakyat semakin bosan, meluat dan benci kepada Najib, siapakah yang tidak yakin dengan wibawa dan intergriti Tun Mahathir dalam membina negara, menyelesaikan banyak masalah dan memberi kehidupan yang lebih baik kepada rakyat?
Meski sudah 93 tahun, tapi Tun Mahathir kekal cergas, fikirannya masih tajam dan strateginya tak terlawan oleh musuh-musuhnya. Memiliki pelbagai media dalam tangan, wang pula berbilion, ditambah dengan macam-macam kuasa yang ada, namun seluruh jentera UMNO dan BN serta dibantu oleh Pas, masih juga tercungap-cungap untuk menewaskan bekas Perdana Menteri yang selalu disebut sudah berusia itu.

 Terbaru, hanya dengan memohon maaf dan mencuit mufti berkenaan Amanat Hadi Awang, habis kelam-kabut banyak pihak dan ada yang “terlanggar dinding” dibuatnya.

 Akhirnya, bukan saja rakyat semakin sedar dengan penyelewengan Pas dalam menjual agama demi nikmat politik dan kuasa, malah berjaya mendedahkan perasaan cinta parti itu kepada Najib dengan mengatakan UMNO sekarang sudah berubah dan tidak lagi teruk macam dulu-dulu.

 Apalah agaknya yang menutup pandangan Pas daripada hakikat yang terang lagi disuluh lampu “spotlight” bahawa Najib dan UMNO sekarang beribu-ribu kali lebih teruk dan buruk berbanding dahulu.

 UMNO yang berubah atau Pas yang sudah mengubah dirinya?
Dengan keupayaan Tun Mahathir mengemudi Pakatan Harapan serta sedang menuju ke arah kemenangan, tiada siapa ragu-ragu bahawa bekas Perdana Menteri selama 22 tahun itu mampu memulihkan semula negara ini jika kuasa berada dalam tangannya.

 Kepada yang bosan, benci dan meluat kepada Najib pula, hanya kepada Tun Mahathir saja keyakinan mereka kian berkembang bahawa segala skandal melibatkan Perdana Menteri dan Jho Low akan dapat diadili dan diberikan hukuman sewajarnya setelah beliau dijatuhkan dan tidak lagi berkuasa nanti.

 Sebab itu, mereka makin takut dan kalau boleh dianjakkan lagi tarikh pilihanraya sehingga Tun Mahathir tiada, pasti itulah pilihannya.
(ShahbudinHusin 03/01/2018)

0

0

votes
Article Rating
Kongsikan artikel ini


ADAKAH MALAYSIA HAMPIR BANKRAP?

Selain cukai GST, satu lagi cara yang dilihat sangat agresif dilakukan oleh kerajaan pimpinan Najib Razak yang dikenali juga sebagai  “bapa segala skandal”  untuk mendapatkan wang kebelakangan ini ialah melalui Lembaga Hasil Dalam Negeri atau LHDN.

 Perkara tersebut sudah banyak kali disentuh oleh Tun Mahathir Mohamad dalam beberapa ucapannya sebelum ini.

 Menurut Tun Mahathir, LHDN digunakan untuk memburu ahli-ahli perniagaan yang condong kepada Pakatan Harapan, membekukan wang mereka dan supaya mereka tidak dapat menderma kepada Pakatan Harapan.

 Bagi rakyat biasa pula, LHDN kini sangat aktif memburu mereka yang mempunyai hutang-hutang tertunggak dan difahamkan setiap pegawainya diberikan kouta sasaran tertentu yang perlu dicapai.

 Mungkin boleh diterima jika pemburuan itu dilakukan kepada mereka yang degil tidak mahu menjelaskan tunggakan atau hutangnya dalam jumlah yang agak besar?

 Tetapi wajarkah dengan hutang hanya sejumlah RM176.72, seseorang itu diugut dengan tindakan mahkamah dan sekatan perjalanan?

Diulang….jumlahnya hanya RM176.72 dan bukannya RM1176 atau RM11,760.
 Lebih menyedihkan, barangkali mengalahkan Zimbabwe, surat pemberitahuan mahkamah itu diberikan tanpa sebarang surat tuntutan biasa atau surat amaran terlebih dahulu.

 Apakah negara kita ini sudah begitu miskin dan kekeringan wang?

 Atau sedang menuju bankrap  sehingga RM176.72 pun begitu dilahapkan untuk dikutip dan dimasukkan ke dalam tabung kerajaan?

 Mana wang GST RM42 bilion setahun?

 Mana kemakmuran hasil pertumbuhan ekonomi kononnya sebanyak 5.8 peratus?

 Kenapa tindakan-tindakan tidak logik, tidak munasabah dan tidak guna akal oleh LHDN ini tidak pernah berlaku dalam kepimpinan-kepimpinan terdahulu?

 Mahu tidak mahu, hakikat ini merupakan satu lagi sebab mengapa rakyat Malaysia sebenarnya amat memerlukan kerajaan baru dan Perdana Menteri baru selepas PRU 14 akan datang nanti.
(ShahbudinHusin 04/01/2018).

0

0

votes
Article Rating
Kongsikan artikel ini


KALAU BUDAK2 BOLEHLAH DIPANGGIL 'BODOH', DAH TUA PUN PERANGAI SAMA
JUGA, NAK PANGGIL APA?

Semalam, Tun Mahathir Mohamad melibas tindakan sekumpulan pemimpin Pemuda UMNO yang membuat laporan polis terhadapnya atas dakwaan mahu menjatuhkan Najib Razak dengan menyifatkan mereka sebagai “bodoh”.
Menurut Tun Mahathir, sebagai pemimpin pembangkang yang sedang mengetuai Pakatan Harapan, beliau sudah tentu mahu mengalahkan pentadbiran Najib.
Mereka ini “bodoh”. Dia tak faham politik. Sudah tentu saya cuba gulingkan kerajaan, sebab kerajaan yang ada ini kleptokratik, katanya lagi.
Dalam tulisan di blog ini sebelum ini, saya sendiri turut menggelar mereka sebagai “mangkuh hayun” yang mana tindakan membuat laporan polis itu tidak lebih membuktikan ketakutan terhadap pengaruh Tun Mahathir.
Ini kerana tindakan jatuh-menjatuh, bukan saja lumrah dalam politik, bahkan itulah tujuan utama berpolitik.
Memandangkan mereka ini golongan muda yang baru nak belajar mengampu, untung-untung dapat dipilih jadi calon pilihanraya, diberikan kontrak perniagaan atau dicampakkan secupak dua dedak oleh Najib, barangkali tindakan “bodoh” mereka itu tidaklah terlalu memeranjatkan.
“Kebodohan” mereka boleh dikata sesuai dengan kefahaman yang belum begitu mendalam tentang politik. Sepatutnya, kalau pun mahu membodek atau mengampu Najib, buatlah dengan cara lain yang boleh menutup “kebodohan” itu.
Tetapi, hari UMNO Pulau Pinang yang dianggotai oleh golongan tua-tua belaka pun membuat laporan polis juga terhadap Tun Mahathir.
Setiausaha Badan Perhubungan UMNO Pulau Pinang, Musa Sheikh Fadzir yang sudah pun putih rambutnya berkata, laporan polis itu dibuat memandangkan banyak kenyataan Tun Mahathir dianggap cuba mempengaruhi rakyat untuk untuk menggulingkan Najib.
Katanya lagi, Tun Mahathir sepatutnya memberi peluang kepada Najib mentadbir negara mengikut caranya sendiri kerana zaman pemerintahannya sudah berakhir dan harus berlapang dada menerima corak pentadbiran Perdana Menteri sekarang.
Dengan membuat laporan polis itu, nampaknya golongan tua-tua yang menjadi penyokong Najib pun tak faham  tentang hakikat politik yang sebenarnya.
Atau mereka juga mulai takut Najib akan kecundang dan hilang kuasa?
Jika golongan muda dan budak-budak mentah membuat laporan polis itu bolehlah juga mereka itu dipanggil  “bodoh” seperti yang disebut oleh Tun Mahathir, tetapi kalau golongan tua pun sama juga perangainya, apa gelaran kita nak panggil mereka?
(ShahbudinHusin 04/01/2018)

0

0

votes
Article Rating
Kongsikan artikel ini


ADAKAH HARAKAH BAKAL DILETAKKAN DI BAWAH UTUSAN?

Media mana yang melaporkan Tun Mahathir Mohamad akan kembali menyertai UMNO?
Utusan, Berita Harian, TV3 atau RTM?
Atau oleh portal yang dibayar dan dibiayai UMNO serta kerapkali sebelum ini menyiarkan berita-berita palsu?
Bukan…ia dilaporkan oleh Harakah, media rasmi milik parti Islam, Pas!
Apa…? Harakah…?
Terkejutlah segala beruk, kera dan monyet di hutan mendengarnya kerana biasanya berita-berita seumpama itu hanya mainan akhbar yang tidak laku atau portal yang dibayar tunai saja.
Akhbar parti, lebih-lebih lagi milik sebuah parti Islam tentu saja akan menjauhi laporan sedemikian kerana ia tiada asas dan kebarangkalian sama-sekali untuk menjadi kenyataan berdasarkan tindakan-tindakan Tun Mahathir berlawan dengan Najib Razak sejak 2015 yang lalu yang begitu mudah untuk difahami.
Tetapi, kenapa Harakah menyiarkan laporan sedemikian?
Sejak bila akhbar parti Islam pandai membuat spekulasi sampah?
Itukah yang yang menjadi sebab mengapa Harakah semakin tidak laku kebelakangan ini, membuang ramai pekerjanya  dan menawarkan gaji bulanan hanya RM1000 sahaja kepada wartawannya?
Mungkinkah  juga ini petanda bahawa Harakah akan berada di bawan naungan Utusan atau Media Prima tidak lama lagi?
(ShahbudinHusin 05/01/2018).

0

0

votes
Article Rating
Kongsikan artikel ini


JANGAN BERGANJAK DARIPADA MEMILIH TUN MAHATHIR AHAD INI….

 Sebagaimana yang diketahui umum,  perkara pokok yang akan diputuskan dalam Konvensyen Pakatan Harapan Ahad ini ialah menamakan calon Perdana Menteri dan Timbalan Perdana Menteri bagi gabungan itu.

 Ia adalah sebagai persiapan terakhir menghadapi PRU 14 agar rakyat lebih jelas siapa yang bakal menggantikan Najib Razak dan memimpin negara selepas itu.

 Calon yang dikatakan sudah hampir rasmi akan dinamakan ialah Tun Mahathir Mohamad sebagai Perdana Menteri dan Dr. Wan Azizah Wan Ismail sebagai Timbalan Perdana Menteri.

 Tidak dinafikan pencalonan Tun Mahathir, meskipun belum rasmi, tetapi telah mula menimbulkan ketakutan kepada UMNO dan BN.

 Malah, Pas turut tidak senang dengan pencalonan itu kerana sejarah telah membuktikan parti itu tidak pernah dapat bernafas dengan selesa semasa Tun Mahathir menjadi Perdana Menteri sebelum ini.

 Dalam pelbagai kenyataan yang boleh dibaca daripada pemimpin UMNO dan Pas, termasuk ada yang membuat laporan polis, ia sebenarnya adalah manifestasi ketakutan mereka terhadap kemunculan semula Tun Mahathir.

 Dalam Pakatan Harapan sekarang, oleh kerana Anwar Ibrahim sedang berada di penjara, hanya Tun Mahathir yang lengkap resepi kewibawaan, bukan saja dari segi kemampuan untuk menyingkirkan Najib, tetapi juga untuk memulih dan menyelamatkan negara selepas PRU 14 nanti.

 Pada PRU 13 lalu, Anwar sudah hampir berjaya melakukannya dan kini tugas itu harus diserahkan kepada Tun Mahathir untuk menyempurnakannya.

 Kepada pemimpin-pemimpin PKR yang masih berdolak-dalik dalam membuat ketetapan dengan alasan perlukan lebih masa untuk berunding dengan pelbagai pihak yang berkepentingan, manakala ada pula yang mencadangkan agar pemimpin muda seperti Azmin Ali, Mukhriz Mahathir atau Nurul Izzah lebih wajar diketengahkan, berlapang dada dan lihatlah realiti dengan hati terbuka.

 Dalam PRU 14 akan datang, PH bukan saja akan berdepan dengan Najib, UMNO dan BN, tetapi juga seluruh jentera kerajaan, kuasa wang, malah mungkin penipuan dan penyelewengan.

 Tidak mustahil juga kiranya Najib hampir kecundang, perisytiharan darurat mungkin akan turut dikuatkuasakan melalui kekacauan yang sengaja dicetuskan, lebih-lebih lagi kuasa berbuat demikian sudah berada di tangan Perdana Menteri melalui pindaan Akta Majlis Keselamatan Negara, tidak lama sebelum ini.

 Maka, siapakah yang paling sesuai untuk mendepani semua cabaran itu selain daripada Tun Mahathir?

 Kita tidak menafikan Azmin, Mukhriz dan Nurul Izzah ada kelayakan untuk menjadi Perdana Menteri, tetapi masa untuk mereka ialah selepas Tun Mahathir berjaya membawa kemenangan kepada PH dan memulihkan negara ini.

 Sesiapa pun, selain Tun Mahathir, bukan saja tidak cukup dalam menakutkan Najib, bahkan tidak membawa tarikan yang menyeluruh kepada rakyat untuk membuat perubahan.

 Tanpa Tun Mahathir diletakkan terlebih dahulu sebagai calon Perdana Menteri, tidak ada sesiapa daripada PH akan berpeluang berkuasa di Putrajaya selepas ini.

 Menamakan calon lain hanya akan memberi keselesaan kepada Najib untuk memenangi pilihanraya dan menjadikan UMNO, BN menguasai negara ini selama-lamanya.

 Titik tolak terbaik untuk perubahan dan menumbangkan Najib adalah PRU 14 dan “kepala perangnya” mesti Tun Mahathir.

 Oleh itu, menjelang Ahad ini, pemimpin-pemimpin PH tidak harus lagi berdolak-dalik, mengambil lebih masa atau berganjak daripada menamakan Tun Mahathir sebagai bakal Perdana Menteri dan Dr Wan Azizah sebagai Timbalan Perdana Menteri.
Tiada keputusan pada Ahad ini hanya akan mengurangkan keyakinan rakyat, manakala menamakan orang lain selain Tun Mahathir sama seperti memberi kemenangan percuma kepada Najib.
(ShahbudinHusin 05/01/2018).

0

0

votes
Article Rating
Kongsikan artikel ini


PRU 14 SEBELUM 11 JUN?

Menurut Dr. Wan Azizah Wan Ismail, suaminya iaitu Anwar Ibrahim akan dibebaskan pada 11 Jun depan – lima bulan daripada sekarang.
Insya Allah, kalau diizinkan Tuhan, mengikut lunas undang-undang, pada 11 Jun ini Anwar akan dibebaskan, ujar beliau.
Pada PRU 13 lalu, Anwar yang mengetuai Pakatan Rakyat hampir-hampir berjaya menumbangkan UMNO dan BN dengan perbezaan kerusi 133-89, suatu rekod paling buruk dan kekal tiada majoriti 2/3 sejak 2008.
Meskipun demikian, Pakatan Rakyat meraih undi popular yang lebih tinggi ialah hampir 52 peratus berbanding BN yang cuma 48 peratus.
Ketika itu, Tun Mahathir Mohamad masih bersama dengan UMNO dan turut berkempen ke beberapa negeri untuk memastikan kemenangan UMNO dan BN.
Tetapi kini, Tun Mahathir sudah keluar UMNO dan menubuhkan Bersatu serta mengetuai gabungan Pakatan Harapan serta sedang bekerja kuat untuk menyingkirkan Najib yang digelarnya sebagai kleptokrat, pencuri serta penyamun.
Dengan bebasnya Anwar pada 11 Jun, apakah ini bermakna pilihanraya umum akan diadakan sebelum tarikh pembebasan bekas Timbalan Perdana Menteri itu?
Beranikah Najib mengadakan PRU 14 selepas tarikh 11 Jun dan membiarkan Tun Mahathir dan Anwar bebas duduk sepentas dalam kempen dan ceramah pilihanraya yang bertujuan mahu menjatuhkannya?
(ShahbudinHusin 06/01/2018).

0

0

votes
Article Rating
Kongsikan artikel ini


MUAFAKAT PAKATAN HARAPAN – 13 JANJI UNTUK SELAMATKAN MALAYSIA

 Rakyat Malaysia berhasrat menjadikan tanah air ini sebuah negara yang maju, stabil dan sejahtera. Mereka mengimpikan negara yang  gemilang, utuh dan dihormati seantero dunia. Sejak Merdeka dan penubuhan Malaysia, pendiri bangsa telah mewariskan pedoman dan gagasan besarnya agar kita tidak tergelincir dari landasan tersebut.

 Namun, mutakhir ini Malaysia berada dalam bahaya dan dilingkungi kebejatan tidak berkesudahan. Rasuah bermaharajalela, hutang negara menggunung, nilai ringgit susut dan hilang daya-saing, sedangkan rakyat terbeban dan menderita kerana harga barang serta kos perkhidmatan terus meningkat dalam keadaan pendapatan tidak mencukupi.

 Justeru, menjadi keutamaan Pakatan Harapan menawarkan harapan baharu buat seluruh warganegara demi perjuangan membela rakyat dan membina semula Malaysia yang lebih baik.

 MAKA, Pakatan Harapan bermuafakat dan bertekad untuk melaksanakan janji-janji berikut apabila Pakatan Harapan mendapat mandat rakyat untuk membentuk Kerajaan Persekutuan selepas Pilihanraya Umum ke-14:

 1. Membentuk sebuah kabinet berwibawa; gandingan yang berpengalaman, berkelayakan dan berkemampuan;

 2. Menjadikan Parlimen sebagai sebuah institusi yang kukuh dan bebas; dan dipimpin oleh Yang di-Pertua yang adil dan berwibawa.

 3. Mengambil langkah-langkah segera memulihkan ekonomi negara dan meringankan beban kos sara hidup rakyat. Antaranya menghapuskan Cukai Barangan dan Perkhidmatan (GST), menstabilkan harga petrol dan memberikan fokus utama kepada usaha menambah pendapatan rakyat;

 4. Melaksanakan reformasi menyeluruh demi mengembalikan maruah dan jatidiri negara dan Bangsa Malaysia, meliputi reformasi institusi, reformasi pendidikan, reformasi ekonomi dan reformasi sosial seperti yang terkandung dalam Manifesto Pakatan Harapan;

 5. Menghadkan tempoh memegang jawatan Perdana Menteri kepada dua penggal pilihanraya untuk memugar dan menyihatkan amalan demokrasi terbaik serta mempertegas prinsip kebertanggungjawaban dalam urustadbir negara;

 6. Memastikan ketua-ketua institusi penting negara termasuk Peguam Negara, Ketua Polis Negara, Panglima Angkatan Tentera, Ketua Pesuruhjaya Suruhanjaya Pencegahan Rasuah Malaysia, Pengerusi Suruhanjaya Pilihanraya Malaysia dan Ketua Audit Negara bebas daripada pengaruh penguasa politik. Mereka bertanggungjawab sepenuhnya kepada rakyat menerusi institusi parlimen, di mana mereka akan melalui proses pengesahan Jawatankuasa Pilihan Parlimen (Parlimentary Select Committee) dan akhirnya dilantik oleh Yang Di-Pertuan Agong;

 7. Membersihkan Malaysia dari najis rasuah dengan mendakwa pelaku rasuah di mahkamah, dan jika disabit bersalah maka akan dikenakan hukuman setimpal;

 8. Memastikan institusi-institusi awam seperti FELDA, Tabung Haji, Kumpulan Wang Simpanan Pekerja dan Majlis Amanah Rakyat diurus secara cekap, telus dan beramanah;

 9. Membela kebajikan rakyat terutamanya golongan miskin, ibu tunggal, orang berkelainan upaya dan kumpulan berpendapatan rendah;

 10. Merapatkan jurang pembangunan antara bandar dan desa, serta antara wilayah dengan tumpuan khusus kepada hak rakyat Sabah dan Sarawak sejajar dengan semangat Perjanjian Malaysia 1963;

 11. Mengkaji semula sistem percukaian negara untuk memastikan pembayar cukai, terutamanya golongan kelas menengah, tidak tertekan dengan bebanan cukai yang berganda;

 12. Menghormati prinsip keluhuran perlembagaan dan kedaulatan undang-undang; dan

 13. Menjunjung prinsip-prinsip utama Perlembagaan Persekutuan yang mengiktiraf kedudukan Islam sebagai Agama Persekutuan, hak setiap individu untuk mengamalkan ajaran agama masing-masing, kedudukan istimewa orang Melayu dan anak negeri Sabah dan Sarawak serta hak-hak yang sah untuk semua kaum, Bahasa Melayu sebagai Bahasa Kebangsaan dan kemuliaan institusi Raja-Raja Melayu.

 MENGHARGAI bahawa Pakatan Harapan adalah sebuah gabungan besar (grand coalition) parti-parti politik yang menggandingkan dua tokoh negarawan ulung,  iaitu Tun Dr Mahathir Mohamad sebagai Pengerusi dan Datuk Seri Anwar Ibrahim sebagai Ketua Umum dalam rangka menyempurnakan legasi misi tertangguh, maka Pakatan Harapan dengan penuh sukacita dan ta’zimnya mengumumkan:

 1. Yang Amat Berbahagia Tun Dr Mahathir Mohamad sebagai calon Perdana Menteri dan Yang Berhormat Datuk Seri Dr Wan Azizah binti Datuk Dr Wan Ismail sebagai calon Timbalan Perdana Menteri apabila Pakatan Harapan mendapat mandat rakyat untuk membentuk Kerajaan Persekutuan selepas Pilihanraya Umum ke-14;

 2.Untuk memperkukuh kepimpinan kerajaan Pakatan Harapan dan memperteguh muafakat antara parti-parti anggota, proses undang-undang untuk mendapatkan Pengampunan Diraja bagi membebaskan Datuk Seri Anwar Ibrahim akan dimulakan segera, selepas Pakatan Harapan mengambil alih pentadbiran negara, agar Datuk Seri Anwar Ibrahim dapat segera berperanan dalam Kerajaan Persekutuan dan kemudiannya diangkat sebagai calon Perdana Menteri ke-8;

 3. Sebagai persiapan Pakatan Harapan menghadapi dan memenangi PRU14, kami telah memutuskan pengagihan kerusi-kerusi kawasan Parlimen bagi Semenanjung iaitu yang melibatkan 165 kerusi, seperti berikut:
 a. Parti Pribumi Bersatu Malaysia (PPBM) – 52 kerusi
 b. Parti Keadilan Rakyat (KEADILAN) – 51 kerusi
 c. Parti Tindakan Demokratik Malaysia (DAP) – 35 kerusi
 d. Parti Amanah Negara (AMANAH) – 27 kerusi

 MAKA dengan ini kami bersepakat dan bersetuju dengan muafakat bersama ini sebagai perjanjian yang mengikat parti-parti kami.

 Tun Dr Mahathir Mohamad
 Pengerusi Parti Pribumi Bersatu Malaysia

 Datuk Seri Dr Wan Azizah Wan Ismail
 Presiden Parti Keadilan Rakyat

 Tan Sri Muhyiddin Yassin
 Presiden Parti Pribumi Bersatu Malaysia

 Tuan Tan Kok Wai
 Pengerusi Parti Tindakan Demokratik Malaysia

 Tuan Hj Mohamad Sabu
 Presiden Parti Amanah Negara

 Bertarikh: 6 Januari 2018
 18 Rabiul Akhir 1439 H

0

0

votes
Article Rating
Kongsikan artikel ini


PEMBAHAGIAN KERUSI DAN PENCALONAN TUN M SEBAGAI PM, PAKATAN HARAPAN
SEMAKIN HAMPIR MENUJU KEMENANGAN

Dilaporkan bahawa soal pembahagian kerusi dan siapa calon Perdana Menteri Pakatan Harapan sudah pun selesai dan dipersetujui serta  akan diumumkan petang ini di majlis penutup konvensyen gabungan pembangkang itu.
Untuk semenanjung yang mempunyai 165 kerusi,  Bersatu dikhabarkan diperuntukkan 52 kerusi, PKR 51, DAP 35 dan Amanah 27.
Tun Mahathir Mohamad pula dipersetujui sebagai calon Perdana Menteri untuk menggantikan Najib Razak selepas gabungan itu berjaya menumbangkan BN nanti.
Dengan mengambil kira banyak kerusi yang akan ditandingi oleh PKR di Sabah dan Sarawak, manakala Bersatu tidak meletakkan calonnya di kedua-dua negeri itu, bermakna PKR akan memperolehi jumlah kerusi paling besar sekali.
Untuk semenanjung, pembahagian 52 dan 27 kerusi bagi Bersatu dan Amanah, ditambah dengan sebahagian besar daripada 51 kerusi PKR akan turut ditandingi oleh calon-calon Melayu, ini adalah simbolik yang relevan lagi nyata untuk memperlihatkan kuasa Melayu tetap dominan dalam Pakatan Harapan, sesuai dengan komposisi penduduk negara ini.
Begitu juga dengan memperuntukkan Bersatu sebanyak 52 kerusi, ia adalah bertujuan bagi menarik sokongan pengundi UMNO untuk beralih kepada Pakatan Harapan kerana ia akan memperlihatkan Bersatu merupakan saingan dan pengganti kepada UMNO.
Dengan yang demikian, tiada alasan lagi untuk pencacai UMNO dan BN meniupkan sentimen seolah-olah DAP yang menguasai Pakatan Harapan kerana parti itu hanya diberikan 35 kerusi saja.
Adakah dengan 35 kerusi itu DAP mampu menjadi dominan dalam Pakatan Harapan?
Malah, kiranya selepas ini masih ada lagi yang mengatakan DAP paling berkuasa dalam Pakatan Harapan, ia dengan sendirinya akan menjadi “lagu sumbang” yang lama kelamaan tidak akan didengari oleh sesiapa.
Jumlah yang diberikan kepada DAP itu pada hakikatnya lebih kurang sama saja degan peruntukan kerusi yang diberikan oleh BN kepada MCA, MIC dan juga Gerakan.
Jadi, apa bezanya?
Oleh kerana politik Malaysia adalah bertunjangkan Melayu, maka meletakkan keutamaan  kepada kaum majoriti itu memang tidak dapat dielakkan.
Selama ini pun, mainan UMNO untuk menakut-nakutkan orang Melayu agar mereka tidak memilih wadah lain ialah kononnya Melayu akan  terpinggir, Melayu akan terbangsat, Melayu akan hilang suara dan macam-macam lagi gambaran yang menakutkan.
Meskipun bagi golongan  terpelajar dan berpendidikan, mainan itu tidak berapa laku lagi, tetapi di kampung-kampung dan luar bandar di mana tembusan internet agak terhad, kempen yang sedemikian ternyata masih tetap berkesan.
Namun, dengan Pakatan Harapan juga menunjukkan mereka adalah didominasi oleh Melayu, sama seperti BN, hakikatnya tiada apa-apa lagi kebimbangan yang harus menghantui sesiapa selepas ini.
Baik BN atau Pakatan Harapan yang memerintah negara ini, hak orang-orang Melayu tetap akan terjaga dan terpelihara.
Lebih daripada itu, dengan Tun Mahathir dinamakan sebagai Perdana Menteri untuk menggantikan Najib, Pakatan Harapan secara automatiknya mempunyai suatu kelebihan yang tiada pada BN.
Tun Mahathir sejak dulu dikenali sebagai “ultra Melayu” dan hakikat bahawa beliau banyak berusaha untuk membantu dan mengubah cara berfikir orang Melayu sukar dinafikan oleh sesiapa, meskipun dalam masa yang sama beliau juga pro serta disenangi oleh bangsa-bangsa lain, terutama golongan peniaga kaum Cina.
Secara mudahnya, sewaktu menjadi Perdana Menteri selama ini, Tun Mahathir cuba bersikap seadil yang boleh dalam cara mengurus dan mentadbir negara yang dihuni oleh pelbagai kaum ini.
Selain itu, tidak seperti Najib, Tun Mahathir tidak pernah digelar perompak, pencuri atau penyamun, jauh sekali sebagai kleptokrat kerana akaun bank peribadinya tiada rekod ada wang berbilion ringgit jumlahnya semasa beliau berkuasa dahulu.
Kemampuannya dalam memaju dan memulihkan negara turut tidak diragui, bahkan dilihat jauh lebih meyakinkan berbanding Najib.
Melalui pembahagian kerusi yang dilihat bukan saja adil, malah mampu menonjolkan Melayu tidak dipinggirkan, ditambah dengan Tun Mahathir yang umpama permata berbanding Najib yang hanya kaca, dengan manifesto yang jelas dan gerak kerja kempan yang tersusun selepas ini, Pakatan Harapan tidak diragui lagi sedang berada di landasan yang betul menuju hari kemenangan yang dinanti-nantikan oleh seluruh rakyat Malaysia.
(ShahbudinHusin 07/01/2018)

0

0

votes
Article Rating
Kongsikan artikel ini


JANGAN BERLEBIH-LEBIHAN MENONJOLKAN AZMIN, PASTIKAN MENANG DI SELANGOR DULU SEBELUM MAHUKANNYA JADI PERDANA MENTERI

 Tiga suara berbeza, tapi tujuannya adalah sama.

 Ketua Wanita PKR, Zuraidah Kamaruddin melahirkan rasa sedih dan kecewa dengan keputusan Pakatan Harapan menamakan Tun Mahathir Mohamad sebagai calon Perdana Menteri sekiranya gabungan itu menang pilihanraya akan datang.

 Katanya, setelah 20 tahun berjuang, gabungan itu masih tidak mampu memilih calon sendiri sedangkan kemenangan pembangkang di Selangor dan Pulau Pinang sebelum ini dicapai tanpa bantuan daripada Bersatu.

 Bekas Ketua Pemuda PKR dan bekas Senator, Ezam Mohd Nor menyifatkan keputusan Pakatan Harapan memilih Tun Mahathir sebagai calon Perdana Menterinya sebagai langkah tidak tepat dan mengundur ke belakang.

 Sebaliknya kata beliau, Pakatan Harapan mempunyai ramai calon muda berwibawa  yang boleh diketengahkan bagi mengisi jawatan tersebut.
PKR Selangor melalui Ketua Biro Komunikasinya, Hizwan Ahmad pula menegaskan, zaman baru memerlukan tokoh segar untuk membawa keluar Malaysia daripada kepompong kerosakan oleh UMNO dan BN.

 Sehubungan itu, PKR Selangor menarik kembali pendirian terhadap pencalonan Tun Mahathir dan Dr. Wan Azizah Wan Ismail sebagai Perdana Menteri dan Timbalan Perdana Menteri sebagaimana yang diumumkan oleh  Pakatan Harapan semalam.

 Daripada ketiga-tiga suara itu, baik yag berterus-terang atau berselindung, yang nyatanya mereka lebih mahukan Azmin Ali dinobatkan sebagai calon Perdana Menteri Pakatan Harapan berbanding Tun Mahathir.

 Memang tidak dinafikan bahawa Azmin ada kelayakan untuk menjadi Perdana Menteri, selain pemimpin yang sudah lama berjuang bersama PKR, tetapi harus diakui juga beliau belum cukup kekuatan untuk menumbangkan Najib Razak, UMNO dan BN.

 Masanya untuk beliau menjadi Perdana Menteri bukanlah sekarang, tetapi mungkin dalam tempoh lima atau sepuluh tahun akan datang.

 Itu pun, prasyarat untuk Azmin boleh diletakkan sebagai Perdana Menteri pada masa depan ialah Najib, UMNO dan BN mesti dikalahkan terlebih dahulu.
Di sinilah pentingnya peranan dan ketokohan Tun Mahathir sebagaimana yang sudah dipersetujui oleh Pakatan Harapan, bukan saja memilihnya sebagai pengerusi gabungan pembangkang, malah sebagai calon Perdana Menteri bagi membuah dan membuakkan keyakinan di kalangan pengundi pelbagai kaum.

 Dalam keadaan sekarang, oleh kerana Anwar belum bebas daripada penjara, hanya Tun Mahathir watak yang sesuai dan digeruni oleh Najib.

 Oleh kerana Pakatan Harapan benar-benar mahu melihat Najib ditumbangkan, itulah sebabnya mereka akhirnya membuat keputusan memilih Tun Mahathir dan kemudian semua parti sedia bertolak ansur dari segi pembahagian kerusi.

 Kalau dikirakan, banyak pihak termasuk Anwar Ibrahim dan keluarganya juga tentu lebih tidak setuju dengan pencalonan Tun Mahathir itu, tetapi di sebalik bekas Timbalan Perdana Menteri itu terkesan dengan derita secara langsung selama hampir 20 tahun, beliau juga pastinya menyedari hanya Tun Mahathir yang sesuai dan mampu menumbangkan Najib.
Soalnya, kenapa suara-suara tidak setuju ini hanya dikeluarkan setelah Pakatan Harapan mengumumkan keputusannya memilih Tun Mahathir?
Adakah mereka ini benar-benar mahu melihat Najib ditumbangkan dan Pakatan Harapan mengambil alih kerajaan?

 Lagi pula, dalam persetujuan Pakatan Harapan semalam, selepas  Tun Mahathir memegang jawatan Perdana Menteri, jawatan itu akan diserahkan pula kepada Anwar untuk menggantikannya.

 Apakah dengan timbulnya suara-suara menolak Tun Mahathir dan mahukan Azmin itu, ia bermakna Menteri Besar Selangor tidak lagi menghormati Anwar sebagai bossnya, malah mahu mencantasnya untuk lebih dulu meniadi Perdana Menteri?
Selain itu, ketidaksesuaian Azmin untuk menjadi calon Perdana Menteri juga adalah disebabkan beliau masih ada tugas lain yang lebih penting  iaitu untuk memastikan Pakatan Harapan kekal berkuasa di Selangor.

 Sudah terjaminkah Pakatan Harapan dapat mengekalkan kuasanya di Selangor, di sebalik kempen agresif UMNO dan BN serta belakunya lakaran baru kawasan-kawasan pilihanraya?

 Bagaimana jika Selangor terlepas ke tangan Noh Omar, UMNO dan BN dalam pilihanraya akan datang ini?

 Adakah Azmin masih mahu diangkat menjadi Perdana Menteri, andai kata kalau Pakatan Harapan menang di Pusat berikutan kebencian rakyat kepada Najib, tetapi Selangor pula jatuh ke tangan UMNO dan BN?

 Dengan yang demikian, selain masih muda dan tidak perlu terlalu gopoh-gapah, adalah lebih wajar Azmin menumpukan tenaga dan usahanya di Selangor terlebih dahulu, sebelum beliau sendiri dan penyokongnya memasang angan-angan yang berlebihan untuk menjadi Perdana Menteri.

 Jatuhkan Najib, kekalkan kuasa di Selangor dan kenal pasti penggantinya sebagai Menteri Besar, dengan Tun Mahathir sudah berusia 93 tahun dan Anwar hampir 70 tahun, masa Azmin untuk menjadi Perdana Menteri pasti tiba suatu masa nanti.

 Kepada yang menyokong, mengampu dan membodek atau cuba berbuat demikian, sedar-sedarlah juga bahawa kadangkala sokongan mereka lebih membawa rebah kepada masa depan Azmin.
Tindakan mereka menimbulkan apa yang disebut “rumah siap pahat berbunyi” ini tidak saja memungkinkan Najib terus kekal berkuasa, malah dengan kekalnya lagi beliau akan menyebabkan Azmin tidak dapat langsung menjadi Perdana Menteri, selain kerajaan negeri Selangor mungkin terlepas ke tangan UMNO dan BN. (
ShahbudinHusin 08/01/2018)

0

0

votes
Article Rating
Kongsikan artikel ini


KAHKAHKAH…BARU DICALONKAN DAN BELUM PUN TUN M JADI PM LAGI, DAH
KELAM-KABUT UMNO DIBUATNYA!!!

Sejak semalam, seronok sekali kita melihat gelagat dan telatah beberapa pemimpin UMNO, laskar maya upahan Najib Razak dan golongan sampah yang sudah keluar daripada Bersatu berhubung keputusan Pakatan Harapan menamakan Tun Mahathir Mohamad sebagai Perdana Menteri selepas gabungan itu memenangi pilihanraya akan datang.
Antara komen yang kedengaran ialah:-
Menteri A – pemilihan Tun Mahathir adalah suatu tragedi dan memalukan bagi Pakatan Harapan serta akan memudahkan lagi BN menang pilihanraya akan datang.
Menteri B – negara akan hancur sekiranya Pakatan Harapan memerintah negara ini kerana tiada parti yang dominan dalam gabungan itu.
Menteri C – politik Malaysia akan jadi tidak stabil kerana rakyat tidak tahu berapa lama Tun Mahathir boleh menjadi Perdana Menteri.
Komen laskar maya upahan pula, antaranya ialah Tun Mahathir didakwa memungkirinya janjinya tidak mahu menjadi Perdana Menteri semula, penghalang reformasi sebelum ini, cakapnya tidak pernah konsisten dan pelbagai gambaran negatif yang lain lagi.
Golongan sampah, seperti biasa dah jadi macam cacing kepanasan dibuatnya dengan komen yang antara lain, pencalonan Tun Mahathir membuktikan golongan muda diketepikan, adakah 52 kerusi yang diperuntukkan kepada Bersatu itu merupakan kerusi selamat atau kerusi akan kalah dan adakah pasangan suami isteri, Anwar Ibrahim dan Dr Wan Azizah Wan Ismail akan menjadi Perdana Menteri dan Timbalan Perdana Menteri selepas pengunduran Tun Mahathir nanti.
Apa yang nyata, semua komen dan reaksi itu tidak lain ialah menggambarkan ketakutan dan kelam-kabutnya mereka berhubung keputusan yang dibuat oleh Pakatan Harapan semalam dan ia benar-benar di luar jangkaan mereka.
Kahkahkah….ini baru Tun Mahathir dinamakan sebagai calon Perdana Menteri, belum betul-betul jadi Perdana Menteri lagi.
Bagaimana agaknya kelam-kabut dan lintang-pukangnya mereka nanti selepas Pakatan Harapan memenangi PRU 14 dan sebaik Tun Mahathir mengangkat sumpah jawatan sebagai Perdana Menteri?
Mungkinkah ada yang akan terjun bangunan, lari ke luar negara dan jadi meracau tak henti-henti?
Sebagai bekas Perdana Menteri selama 22 tahun yang sentiasa menang dua pertiga setiap kali pilihanraya ketika eranya, mempunyai pengaruh kuat di kalangan rakyat pembagai kaum, diterima baik oleh dunia antarabangsa sebagai pemimpin hebat, bukan kleptokrat, penyamun atau pencuri, tidak pernah dalam akaun bank peribadinya ada wang beribu-ribu juta ringgit, mempunyai isteri yang sederhana dan tidak pernah bermewah, semua itu adalah kelebihan yang nyata antara Tun Mahathir berbanding dengan Najib.
Oleh kerana matlamat PRU 14 ialah untuk menumbangkan Najib yang sudah terlalu kotor sebelum memulakan proses pemulihan dan seterusnya menyerahkan kepada pimpinan muda mengambil alih pentadbiran negara, watak yang kuat, kukuh, dihormati dan berwibawa adalah amat diperlukan.
Inilah sebenarnya yang amat menakutkan semua pemimpin UMNO, laskar maya upahan dan golongan sampah tersebut setelah Tun Mahathir dipersetujui sebagai calon Perdana Menteri Pakatan Harapan.
Selain itu, keputusan Pakatan Harapan berjaya mencapai konsensus berhubung calon Perdana Menteri dan Timbalan Perdana Menteri serta pembahagian kerusi yang seimbang juga menunjukkan gabungan itu sedang berada dalam keadaan yang kukuh dan bersatu untuk menghadapi pilihanraya akan datang yang sasaran utamanya ialah menjatuhkan Najib, UMNO dan BN.
Jangkaan UMNO bahawa Pakatan Harapan akan bercakaran dan berbalah sesama sendiri berhubung calon Perdana Menteri dan pembahagian kerusi nyata tidak menjadi kenyataan.
Keputusan Pakatan Harapan semalam juga membunuh dengan sendirinya mainan isu oleh media-media kerajaan selama ini berhubung dominasi DAP dalam gabungan itu dan kononnya Lim Kit Siang adalah bakal Perdana Menterinya.
JASA, Tunku Aziz Tunku Ibrahim dan Annuar Musa tentu sekali kecewa sekarang ini kerana hilanglah modal untuk terus menakut dan memperbodohkan rakyat sambil tujuan utama mereka ialah untuk mengampu Najib.
Isu itu ternyata tidak laku lagi dan pemikir-pemikir UMNO kini terpaksa berhempas pulas mencari isu lain untuk memesongkan fikiran rakyat bagi memastikan kleptokrasi tidak tumbang kepada demokrasi.
Kalaulah dalam pembahagian kerusi Pakatan Harapan semalam, Bersatu hanya mendapat 35 kerusi, manakala DAP 52, PKR 51 dan Amanah 27, meskipun Tun Mahathir kekal dinamakan sebagai calon Perdana Menteri, maka sudah tentu seronok dan bertempik soraklah seluruh pimpinan UMNO menghangatkan lagi isu berkaitan dominasi DAP dan bagaimana Bersatu digambarkan sebagai alat semata-mata.
Oleh kerana jangkaan itu tidak menjadi kenyataan, malah dominasi Melayu tetap unggul, calon Perdana Menteri yang ditonjolkan tidak dipertikaikan wibawanya dan Pakatan Harapan terlihat berada dalam keadaan kukuh dan bersatu, tiada sebab lagi Najib, UMNO dan BN yang selama ini menyusahkan hidup rakyat dengan penarikan subsidi, beban GST,  kenaikan kos sara hidup serta rasuah berleluasa dalam semua peringkat,  tidak boleh ditumbangkan dan digantikan dengan kerajaan baru yang lebih berwibawa.
(ShahbudinHusin 08/01/2018)

0

0

votes
Article Rating
Kongsikan artikel ini


LAWATAN KERJA ATAU LAWATAN KELUARGA?

Semua kita tahu bahawa Perdana Menteri, Najib Razak dan isterinya, Rosmah Mansor sekarang ini sedang berada di Arab Saudi untuk lawatan kerja ke negara tersebut sehingga 12 Januari.
Tetapi, berdasarkan senarai rombongan yang turut pergi bersamanya yang tular di media sosial, kita tentu tertanya-tanya, ini lawatan kerja atau lawatan keluarga?
Jika lawatan kerja, apa perlunya anak, menantu, cucu dan adik-beradik Najib ikut sekali?
Wang siapa membiayai pemergian mereka?
(ShahbudinHusin 09/01/2018)

0

0

votes
Article Rating
Kongsikan artikel ini


"KALAU SAYA JADI NAJIB, SEKARANG JUGA SAYA LETAK JAWATAN"

Berikutan persetujuan Pakatan Harapan menamakan Tun Mahathir Mohamad sebagai calon Perdana Menteri bagi gabungan itu untuk tawarannya kepada rakyat menggantikan Najib Razak yang kleptokrat, saya cuba mendapatkan pandangan beberapa pemimpin lama yang pernah menjadi Ahli Parlimen dan menteri ketika era bekas Perdana Menteri itu berkuasa dahulu.
Bagaimanapun, oleh kerana sebahagian mereka tidak lagi memihak kepada mana-mana parti dan lebih menumpukan kepada hal-hal sendiri serta keluarga, mereka tidak sedia untuk disebut nama-nama mereka.
Rata-ratanya melihat pertarungan PRU 14 akan datang antara Najib dengan Tun Mahathir, antara BN dan Pakatan Harapan, adalah persaingan yang paling sengit dalam sejarah politik negara serta paling mungkin mencatatkan sejarah hilangnya kuasa UMNO.
Kata mereka, Tun Mahathir tidak mungkin sedia namanya dicalonkan sebagai Perdana Menteri semula jika beliau tidak melihat peluangnya untuk menang adalah cerah, sekaligus akan mencatat rekod sebagai pemimpin yang dipilih buat kali kedua untuk memerintah negara.
“Mustahil Tun Mahathir sanggup merosakkan namanya sebagai negarawan yang pernah berkuasa selama 22 tahun tahun sebelum ini kiranya peluang untuk beliau menumbangkan Najib  adalah tipis,” ujar mereka.
Sehubungan itu, dalam konteks kepentingan negara dan UMNO, mereka melihat tiada manfaat lagi untuk Najib terus berlawan dengan Tun Mahathir dalam PRU 14 akan datang ini.
Najib, jelas mereka, harus sedar bahawa Tun Mahathir tidak pernah kurang daripada dua pertiga kemenangannya setiap kali pilihanraya sebelum ini, manakala Najib ketika pertama kali mengetuai PRU 2013 lalu, prestasnya lebih buruk berbanding keputusan pilihanraya 2008.
Untuk itu, pilihan terbaik bagi Najib, tambah mereka, ialah dengan segera mengundurkan diri sebagai Perdana Menteri serta menyerahkan kepada UMNO dan BN menentukannya penggantinya kerana pengunduran itu dengan sendirinya menjadikan Tun Mahathir tiada isu lagi untuk meneruskan perjuangannya bersama Pakatan Harapan.
Dalam masa yang sama, kata pemimpin-pemimpin lama itu lagi, tidak kira siapa pun pemimpin baru yang akan mengambil alih tampuk pemerintahan negara bagi menggantikan Najib, ia tiada kaitan lagi dengan keinginan Tun Mahathir mahu menumbangkan UMNO dan BN sebelum ini.
“Lebih dari itu, satu lagi kelebihan bagi pemimpin baru nanti ialah mereka juga tiada terkait sama sekali dengan 1MDB atau dasar pandang ke China yang yang menjadi antara isu kemarahan rakyat terhadap kerajaan sekarang ini.
“Kalau saya jadi Najib atau jika saya menjadi penasihatnya, sebaik Tun Mahathir dinamakan sebagai calon Perdana Menteri, pilihan terbaiknya ialah meletakkan jawatan kerana terus bertahan akan mengundang lebih kemungkinan yang buruk, tidak saja kepada dirinya, tetapi juga UMNO dan BN,” ujar mereka lagi.
Dengan yang demikian, melalui pengunduran Najib, tegas mereka dengan yakin, majoriti rakyat akan kembali menyokong UMNO dan BN kerana tiada sebab lagi mereka mahu bersama dengan perjuangan Tun Mahathir dan Pakatan Harapan.
Seterusnya, kata mereka, Najib harus mesti berjiwa besar dengan lebih mengutamakan kepentingan UMNO dan negara berbanding dirinya sendiri.
“Biar pun dengan pengunduran Najib itu, beliau dilihat mengalah kepada Tun Mahathir, tetapi akhirnya ia akan memberi kemenangan kepada UMNO dan BN.
“Apabila UMNO dan BN terus kekal berkuasa selepas PRU 14 akan datang, yang sebenar-benarnya dan muktamad tewas ialah Tun Mahathir dan Pakatan Harapan.
“Najib pula tidaklah kalah, cuma mengalah saja,”  kata mereka lagi.
(ShahbudinHusin 09/01/2018)

0

0

votes
Article Rating
Kongsikan artikel ini